text:
 |
 52012PC0744
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1346/2000 ón gComhairle maidir le himeachtaí dócmhainneachta /* COM/2012/0744 final - 2012/0360 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Comhthéacs ginearálta
 Leasaítear leis an togra seo Rialachán (CE) Uimh. 1346/2000
 ón gComhairle an 29 Bealtaine 2000 maidir le himeachtaí
 dócmhainneachta (an "Rialachán").
 Bunaítear leis an Rialachán Dócmhainneachta
 creat Eorpach le haghaidh imeachtaí trasteorann dócmhainneachta. Bíonn feidhm
 ag an Rialachán aon uair a bhíonn sócmhainní nó creidiúnaithe ag féichiúnaí
 laistigh de níos mó ná aon stát amháin, is cuma cé acu is duine nádúrtha nó
 duine dhlítheanach é. Cinneann an Rialachán cé an chúirt a bheidh dlínse aici
 imeachtaí a thionscnamh: ní mór príomhimeachtaí a thionscnamh sa Bhallstát ina
 bhfuil lárionad príomhleasa an fhéichiúnaithe agus aithnítear éifeacht na n‐imeachtaí
 sin ar fud an AE. Is féidir imeachtaí tánaisteacha a thionscnamh in áit a
 bhfuil bunaíocht ag an bhféichiúnaí; tá éifeacht na n‐imeachtaí sin
 teoranta do na sócmhainní atá lonnaithe sa Stát. Tá rialacha sa Rialachán
 freisin a bhaineann leis an dlí is infheidhme agus le rialacha áirithe maidir
 le comhordú príomhimeachtaí agus imeachtaí tánaisteacha. Tá an Rialachán
 Dócmhainneachta infheidhme maidir leis na Ballstáit go léir ach amháin an
 Danmhairg, tír a bhfuil cur chuige ar leith i réim aici i dtaca le comhar
 breithiúnach faoin gConradh ar Fheidhmiú an Aontais Eorpaigh.
 Tá an Rialachán Dócmhainneachta, a glacadh i
 mBealtaine 2000, i bhfeidhm ó bhí an 31 Bealtaine 2002 ann. Deich mbliana i ndiaidh dó teacht i bhfeidhm, rinne
 an Coimisiún athbhreithniú ar a fheidhmiú praiticiúil agus mheas sé gur ghá é a
 leasú.
 1.2. An gá le hathbhreithniú ar an
 Rialachán Dócmhainneachta
 Cé go meastar, tríd is tríd, go bhfuil an
 Rialachán Dócmhainneachta ag feidhmiú go maith maidir le himeachtaí
 dócmhainneachta trasteorann a éascú laistigh den Aontas Eorpach, nochtaigh an
 comhairliúchán leis na páirtithe leasmhara agus na staidéir dlí agus na
 staidéir eimpíreacha a choimisiúnaigh an Coimisiún neart fadhbanna i gcur i
 bhfeidhm praiticiúil an Rialacháin. Thairis
 sin, ní léiríonn an Rialachán go leordhóthanach tosaíochtaí reatha an AE agus
 cleachtais náisiúnta maidir le dlí na dócmhainneachta, go háirithe ó thaobh
 tarrtháil a thabhairt ar fhiontair a bhfuil deacrachtaí acu a éascú. Sainaithníodh cúig phríomheasnamh sa mheasúnú ar an
 Rialachán Dócmhainneachta:
 ·
 Ní chumhdaíonn raon feidhme an Rialacháin nósanna
 imeachta náisiúnta lena bhforáiltear maidir le hathstruchtúrú cuideachta ag
 stáid réamhdhócmhainneachta ("imeachtaí réamhdhócmhainneachta") ná
 imeachtaí a fhágann an bhainistíocht reatha mar atá ("imeachtaí
 hibrideacha"). Mar sin féin, tugadh imeachtaí den sórt sin isteach i gcuid
 mhór de na Ballstáit[1]
 le déanaí agus meastar gur fusa gnólachtaí a athstruchtúrú dá mbarr. Ina theannta
 sin, tá roinnt imeachtaí dócmhainneachta lasmuigh de raon feidhme an Rialacháin.
 ·
 Tá deacrachtaí ag baint le Cinneadh an Ballstát
 is inniúil imeachtaí dócmhainneachta a thionscnamh. Cé go bhfuil go leor
 tacaíochta ann ar son dlínse a thabhairt don Bhallstát ina bhfuil lárionad
 príomhleasa an fhéichiúnaithe suite príomhimeachtaí dócmhainneachta a
 thionscnamh, bhí roinnt deacrachtaí ag baint le cur i bhfeidhm praiticiúil an
 phrionsabail sin. Cáineadh freisin rialacha dlínse an Rialacháin de thairbhe go
 ligeann siad do chuideachtaí agus do dhaoine nádúrtha tóraíocht fóram a dhéanamh
 trí athlonnú éagórach an lárionaid phríomhleasa.
 ·
 Sainaithníodh fadhbanna maidir le himeachtaí
 tánaisteacha freisin. Is féidir le tionscnamh imeachtaí tánaisteacha bac a chur
 ar riar éifeachtach eastát an fhéichiúnaí. Agus tús curtha le himeachtaí tánaisteacha
 níl smacht a thuilleadh ag an leachtaitheoir sna príomhimeachtaí ar na
 sócmhainní atá suite sa Bhallstát eile, rud a fhágann díol an fhéichiúnaithe
 mar ghnóthas leantach[2]
 níos deacra. Ina theannta sin, ní mór imeachtaí tánaisteacha bheith ina n‐imeachtaí
 foirceanta agus is bac é sin ar athstruchtúrú rathúil féichiúnaithe.
 ·
 Is gá feabhas a chur ar na rialacha maidir le
 himeachtaí dócmhainneachta a phoibliú agus maidir le héilimh a thaisceadh. Faoi
 láthair, níl sé sainordaitheach na cinntí a dhéantar sna Ballstáit ina
 dtionscnaítear imeachtaí, ná sna Ballstáit ina bhfuil bunaíocht, a fhoilsiú ná
 a thaifeadadh. Níl Clár Dócmhainneachta Eorpach ann ach an oiread inar féidir
 cuardaigh a dhéanamh i gcláir náisiúnta éagsúla. Mar sin féin, braitheann dea-fheidhmiú
 imeachtaí dócmhainneachta trasteorann cuid mhaith ar phoibliú na gcinntí
 ábhartha maidir le nós imeachta dócmhainneachta. Ní foláir fios a bheith ag
 breithiúna ar tionscnaíodh imeachtaí cheana féin i mBallstát eile. Ní foláir
 fios a bheith ag creidiúnaithe nó ag creidiúnaithe ionchasacha go bhfuil
 imeachtaí tionscanta. Ina theannta sin, bíonn deacrachtaí ag creidiúnaithe agus
 costais orthu, go háirithe creidiúnaithe beaga agus FBManna, nuair a thaisceann
 siad éilimh faoin Rialachán Dócmhainneachta.
 ·
 Ar deireadh, níl sainrialacha sa Rialachán a
 phléann le dócmhainneacht grúpa fiontraíochta ilnáisiúnta, cé gurb amhlaidh a
 bhíonn mórchuid grúpaí cuideachtaí páirteach i ndócmhainneachtaí trasteorann.
 Is é bunphrionsabal an Rialacháin Dócmhainneachta gur gá imeachtaí ar leith a
 thionscnamh i gcás gach ball ar leith den ghrúpa agus go bhfuil na himeachtaí
 sin go hiomlán neamhspleách ar a chéile. Is minic a fhágann an t‐easnamh
 sainfhorálacha maidir le dócmhainneacht grúpa gur lú seans go mbeifear in ann
 an grúpa ina iomláine a athstruchtúrú agus féadann díscaoileadh an ghrúpa ina
 pháirteanna ar leithligh a bheith mar thoradh air sin.
 Tá measúnú mionsonraithe ar chur i bhfeidhm
 praiticiúil an Rialacháin sa tuarascáil ón gCoimisiún a ghabhann leis an togra
 seo. Sa Mheasúnú Tionchair ón gCoimisiún a ghabhann leis an togra seo tá
 anailís mhionsonraithe ar laigí na reachtaíochta atá ann faoi láthair mar aon
 leis an tionchar a bheadh ag na roghanna éagsúla atá á mbreithniú le dul i
 ngleic leo.
 Is é is cuspóir ginearálta an athbhreithnithe
 ar an Rialachán Dócmhainneachta éifeachtúlacht an Chreata Eorpaigh a fheabhsú ó
 thaobh cásanna dócmhainneachta trasteorann a réiteach chun go bhfeidhmeoidh an
 margadh inmheánach go réidh agus chun go mbeidh sé in ann ag géarchéimeanna
 eacnamaíochta. Tá an cuspóir sin ag teacht le tosaíochtaí polaitiúla reatha an
 AE téarnamh geilleagrach agus fás inbhuanaithe, ráta níos airde infheistíochta
 agus caomhnú fostaíochta a chur chun cinn, de réir mar a leagtar amach sa
 stráitéis Eoraip 2020. Fágfaidh athbhreithniú an Rialacháin go bhforbróidh
 gnólachtaí go réidh agus go gcaomhnófar iad, de réir mar a mínithe san Acht um
 Gnólachtaí Beaga[3].
 Tá an t‐athbhreithniú ar cheann de na príomhghníomhaíochtaí atá
 liostáithe i nGníomh um an Margadh Aonair II[4].
 2. COMHAIRLIÚCHÁN AGUS MEASÚNAITHE
 TIONCHAIR
 Sular ullmhaíodh an togra seo, rinneadh
 comhairliúchán leo siúd a mbaineann sé leo, leis na Ballstáit, le hinstitiúidí
 eile agus le saineolaithe maidir leis na fadhbanna atá ann faoi láthair sa
 Rialachán reatha agus na bealaí éagsúla a d'fhéadfaí é a leigheas. Sheoil Ard‐Stiúrthóireacht
 an Cheartais comhairliúchán poiblí an 29 Márta 2012 agus fuarthas 134
 freagra ina leith. Chomh maith leis sin, chuir an Coimisiún san áireamh torthaí
 staidéir sheachtraigh ar chur i bhfeidhm an Rialacháin Dócmhainneachta a rinne
 Ollscoil Heidelberg agus Ollscoil Vín i gcomhar a chéile. I staidéar seachtrach eile a rinne GHK agus Milieu
 i gcomhar a chéile, bailaíodh sonraí eimpíreacha ar an tionchar a bheadh ag na
 roghanna éagsúla athchóirithe. Foilseofar an
 dá staidéar sin in éineacht leis an togra seo ar shuíomh gréasáin Ard‐Stiúrthóireacht
 an Cheartais. Bhí dhá chruinniú ann in Aibreán
 agus i nDeireadh Fómhair 2012 ina raibh saineolaithe náisiúnta. Ina theannta sin, bhunaigh an Coimisiún grúpa
 saineolaithe príobháideacha i réimse na dócmhainneachta trasteorann a raibh
 cruinnithe acu cúig huaire ó Bhealtaine go Deireadh Fómhair 2012 agus thug an
 grúpa sin eolas uaidh ar na fadhbanna agus ar na roghanna atá ann, agus ar dhréachtú
 an Rialacháin athbhreithnithe.
 Seo thíos achoimre ar thuairimí na
 ngeallsealbhóirí faoi phríomheilimintí an athbhreithnithe:
 ·
 I dtaca le leathnú raon feidhme an Rialacháin,
 mheas tromlach mór gur cheart go gcumhdódh an Rialachán imeachtaí réamhdhócmhainneachta
 agus imeachtaí hibrideacha. Bhí tuairimí éagsúla ann maidir le cé go díreach na
 himeachtaí ba cheart a chumhdú, go háirithe, maidir leis na cásanna inar cheart
 maoirseacht cúirte a bheith ann. Mheas tromlach na bhfreagróirí gur cheart an
 Rialachán Dócmhainneachta a bheith infheidhme maidir le daoine príobháideacha
 agus daoine féinfhostaithe.
 ·
 I dtaca le dlínse, bhí trí cheathrú na bhfreagróirí
 ar son coincheap an lárionad príomhleasa a úsaid chun na príomhimeachtaí a
 shuí. Mar sin féin, mheas tromlach go raibh fadhbanna praiticiúla ag baint leis
 an téarma lárionad príomhleasa a thuiscint de réir an chásdlí. Léirigh beagnach
 leathchuid de na freagróirí fianaise mí-úsáide maidir le hathshuí an lárionaid
 phríomhleasa[5].
 ·
 I dtaca leis an gcaidreamh idir
 príomhimeachtaí agus imeachtaí tánaisteacha dócmhainneachta, bhí beagnach
 leathchuid de na freagróirí míshásta leis an gcomhordú idir príomhimeachtaí
 agus imeachtaí tánaisteacha.
 ·
 Maidir le poibliú imeachtaí, mhaígh trí cheathrú de
 na freagróirí gur fadhb é nach bhfuil sé sainordaitheach Cinneadh lena
 dtionscnaítear imeachtaí dócmhainneachta a phoibliú. Beagnach leathchuid dóibh
 siúd a thug tuairim uathu, mhaígh siad go raibh fadhbanna ag baint le héilimh a
 thaisceadh.
 ·
 Maidir le dócmhainneacht grúpa, mhaígh beagnach
 leath na bhfreagróirí nach bhfeidhmíonn an Rialachán go héifeachtach a fhad a
 bhaineann le dócmhainneacht ball de ghrúpa ilnáisiúnta cuideachtaí.
 Rinne an Coimisiún anailís ar chostais agus ar
 shochair phríomhghnéithe an leasaithe atá molta sa Mheasúnú Tionchair a
 ghabhann leis an togra seo.
 3. EILIMINTÍ DLÍ AN TOGRA
 3.1. Achoimre ar an ngníomhaíocht
 atá beartaithe
 Seo thíos achoimre ar eilimintí athbhreithnithe an Rialacháin Dócmhainneachta atá beartaithe: · Raon feidhme: Leathnaítear leis an togra seo raon feidhme an Rialacháin tríd an sainmhíniú ar imeachtaí dócmhainneachta a leasú chun imeachtaí hibrideacha agus imeachtaí réamhdhócmhainneachta a chur san áireamh agus chun imeachtaí scaoilte fiacha agus na himeachtaí dócmhainneachta sin maidir le daoine nádúrtha nach n‐oireann an sainmhíniú dóibh faoi láthair a chur san áireamh.
 · Dlínse: Soiléiríonn an togra na rialacha maidir le dlínse agus feabhsaíonn sé an creat nós imeachta lena gcinntear dlínse.
 · Imeachtaí Tánaisteacha: déantar foráil leis an togra maidir le riar níos éifeachtúla imeachtaí dócmhainneachta trína chur ar chumas na cúirte diúltú imeachtaí tánaisteacha a thionscnamh mura bhfuil gá leo chun leasanna creidiúnaithe áitiúla a chosaint, tríd an gceanglas nach mór imeachtaí tánaisteacha a bheith ina n‐imeachtaí foirceanta a chur ar neamhní agus trí fheabhas a chur ar an gcomhordú idir príomhimeachtaí agus imeachtaí tánaisteacha, go háirithe trí na ceanglais maidir le comhordú a leathnú d'fhonn na cúirteanna ábhartha a chumhdach. · Poibliú imeachtaí agus éilimh a thaisceadh: Cuireann an togra ceangal ar na Ballstáit na cinntí ábhartha cúirte a bhaineann le cásanna dócmhainneachta trasteorann a fhoilsiú i gclár leictreonach a mbeidh teacht ag an bpobal air agus déanann sé foráil maidir le cláir dhócmhainneachta náisiúnta a idirnascadh trí bhithín gnímh cur chun feidhme; tugann sé isteach freisin foirmeacha caighdeánacha le haghaidh éilimh a thaisceadh.
 · Grúpaí Cuideachtaí: Déanann an togra foráil maidir le comhordú na n‐imeachtaí dócmhainneachta a bhaineann le baill éagsúla den ghrúpa céanna cuideachtaí trí oibleagáid a chur ar na leachtaitheoirí agus ar na cúirteanna atá rannpháirteach sna príomhimeachtaí éagsúla dul i gcomhar agus cumarsáid a dhéanamh le chéile. Ina theannta sin, cuireann sé ionstraimí nós imeachta ar fáil do na leachtaitheoirí rannpháirteacha chun bac a éileamh ar na himeachtaí eile lena mbaineann agus chun plean tarrthála a mholadh do chodanna dócmhainneacha an ghrúpa.
 3.1.1. Raon Feidhme an Rialacháin
 Dócmhainneachta
 Leathnaítear leis an togra raon feidhme an
 Rialacháin Dócmhainneachta tríd an sainmhíniú atá ann faoi láthair in Airteagal 1 (1)
 ar "imeachtaí dócmhainneachta" a leasú. Maidir
 leis sin, tá sé beartaithe an raon feidhme a leathnú chun imeachtaí a chumhdach
 nach mbaineann leachtaitheoir leo ach ina bhfuil sócmhainní agus gnóthaí an
 fhéichiúnaí faoi réir smachta nó maoirseachta cúirte.
 D'fhágfadh an leasú sin go bhféadfaí imeachtaí ina gcoinníonn féichiúnaí
 seilbh gan leachtaitheoir a cheapadh chun leas a bhaint as aitheantas ar
 thionchair imeachtaí dócmhainneachta ar fud an AE rud a chruthaítear leis an
 Rialachán. D'fhágfadh sé freisin go bhféadfaí
 imeachtaí dócmhainneachta níos pearsanta a chumhdach tríd an Rialachán. Ina theannta sin, tá sé beartaithe tagairt
 shainráite a dhéanamh don chuspóir tarrtháil a thabhairt ar fhéichiúnaí chun go
 gcumhdófar na himeachtaí sin go léir a chuireann ar chumas an féichiúnaithe
 teacht ar shocrú lena chuid creidiúnaithe ag staid réamhdhócmhainneachta.
 Dhéanfadh na leasuithe sin an Rialachán a chur ar aon dul leis an gcur chuige
 atá ag Dlí Eiseamláireach UNCITRAL maidir le dócmhainneacht trasteorann[6].
 Cé gur tábhachtach leathnú raon feidhme an
 Rialacháin chun feidhmiú éifeachtúil imeachtaí réamhdhócmhainneachta agus
 hibrideacha tras teorann a áirithiú, níor cheart raon feidhme imeachtaí
 dócmhainneachta atá faoi rún a chumhdach. Tá
 roinnt imeachtaí réamhdhócmhainneachta náisiúnta ann ina dtéann an féichiúnaí i
 mbun idirbheartaíochta le creidiúnaithe (áirithe) féachaint teacht ar
 chomhaontú maidir lena athmhaoiniú nó lena atheagrú, ach ní phoiblítear an t‐eolas
 sin. D'fhéadfadh moratóir ar imeachtaí
 forghníomhaithe aonaracha teacht as na himeachtaí sin nó cosc ar chreidiúnaithe
 cur isteach ar imeachtaí dócmhainneachta le linn tréimhse áirithe chun roinnt
 faoisimh a thabhairt don fhéichiúnaí. Cé go
 bhféadann ról tábhachtach a bheith ag na himeachtaí sin i roinnt de na
 Ballstáit, bheadh sé deacair a n‐éifeacht ar fud an AE a dhéanamh amach
 de bharr a nádúr conartha agus rúnda ar an ábhar nach mbeadh cúirt atá suite i
 mBallstát eile ar an eolas go bhfuil imeachtaí dá sórt ar feitheamh. Ní
 chuireann sin cosc, áfach, ar an nós imeachta a chumhdach níos faide anonn
 faoin Rialacháin Dócmhainneachta a luaithe a chuirfear os comhair an phobail
 amach é.
 Níl sé beartaithe leis an togra seo an sásra
 atá ann faoi láthair a athrú ina liostaítear dá réir na himeachtaí
 dócmhainneachta náisiúnta arna gcumhdach ag an Rialachán in Iarscríbhinn A agus
 is faoi na Ballstáit atá sé a chinneadh an dtabhfar fógra a thabhairt nós
 imeachta dócmhainneachta áirithe a chur leis an Iarscríbhinn sin. Mar sin féin, tugtar isteach leis an togra nós
 imeachta trína bhféadfaidh an Coimisiún grinnscrúdú a dhéanamh ar cibé acu a chomhlíonann
 nós imeachta dócmhainneachta náisiúnta atá fógartha coinníollacha an
 tsainmhínithe athbhreithnithe nó nach gcomhlíonann. Déanfaidh sé sin a áirithiú
 nach liostófar san iarscríbhinn ach na himeachtaí atá ag teacht le rialacha an
 Rialacháin.
 3.1.2. Dlínse imeachtaí
 dócmhainneachta a thionscnamh
 Coinnítear sa togra coincheap an lárionad
 príomhleasa ar an ábhar go n‐áirithíonn an coincheap seo go
 láimhseáilfear an cás i ndlínse lena bhfuil fíornasc ag an bhféichiúnaí in
 ionad é a dhéanamh san áit a roghnaíonn bunaitheoirí na corparáide. Tá coincheap an lárionad príomhleasa ar aon dul le
 forbairtí idirnáisiúnta freisin ó roghnaigh UNCITRAL é mar chaighdeán dlínse
 ina Dhlí Eiseamláireach ar dhócmhainneacht trasteorann.
 Chun Treoir a thabhairt do dhlíodóirí maidir le lárionad
 príomhleasa a chinneadh, comhlánú ar an sainmhíniú ar lárionad príomhleasa is
 ea an togra; tugann sé foráil isteach freisin
 chun lárionad príomhleasa daoine nádúrtha a chinneadh.
 Ina theannta sin, soiléiríonn aithris nua na himthosca inar féidir an
 toimhde go bhfuil lárionad príomhleasa an duine dhlítheanaigh suite in áit a
 oifige cláraithe a fhrisnéis; tógadh friotal
 na haithrise sin ón gCinneadh "Interedil" a thug Cúirt
 Bhreithiúnais an Aontais Eorpaigh uaithi[7].
 Ina cheann sin, feabhsaíonn an togra creat an
 nós imeachta lena gcinntear dlínse tionscanta imeachtaí. Cuireann an togra
 ceangal ar an gcúirt a dlínse a scrúdú ex officio sula dtionscnaítear
 imeachtaí dócmhainneachta agus an foras ar ar bunaíodh a dlínse a shonrú sa
 chinneadh uaithi. Ina theannta sin, tugann an togra ceart do gach creidiúnaí
 iasachta agóid a dhéanamh in aghaidh cinnidh thionscanta agus áirithíonn sé go
 gcuirtear na creidiúnaithe sin ar an eolas i leith an chinnidh thionscanta chun
 gur féidir leo a gcearta a fheidhmiú. Is é aidhm na n‐athruithe sin
 féachaint chuige nach dtionscnaítear imeachtaí ach amháin má tá dlínse iarbhír
 ag an mBallstát lena mbaineann. Ba cheart go laghdódh sin na cásanna ina ndéantar
 tóraíocht fóram tríd an lárionad príomhleasa a athshuí go héagórach agus go
 neamhfhírinneach.
 Ar an tríú dul síos, soiléiríonn an togra go
 bhfuil dlínse ag na cúirteanna freisin i gcás caigne a eascraíonn go díreach ó
 imeachtaí dócmhainneachta nó a bhfuil dlúthbhaint acu leo, amhail caigne
 seachanta. Códaítear leis an leasú sin cásdlí Chúirt Bhreithiúnais an Aontais
 Eorpaigh (CJEU) maidir le Cinneadh "DekoMarty"[8]. I gcás ina bhfuil baint ag
 caingean den sórt sin le caingean eile i gcoinne an chosantóra céanna, caingean
 atá bunaithe ar an dlí ginearálta sibhialta agus ar an dlí tráchtála, tugann an
 togra deis don leachtaitheoir an dá chaingean a thionsnamh i gcúirteanna
 shainchónaí an chosantóra má tá na cúirteanna inniúil i gcomhréir le Rialachán
 (CE) 44/2001 an 22 Nollaig 2000 maidir le dlínse agus maidir le
 haithint agus forghníomhú breithiúnas in ábhair shibhialta agus thráchtála[9] (arna leasú). Ligfeadh an riail
 sin do leachtaitheoir caingean a thionscnamh, mar shampla, i leith dliteanais
 stiúrthóra agus í bunaithe ar an dlí dócmhainneachta, in éineacht le caingean i
 gcoinne an stiúrthóra chéanna agus í bunaithe ar dhlí torta nó ar dhlí na
 gcuideachtaí sa chúirt chéanna.
 3.1.3. Imeachtaí Dócmhainneachta
 Tánaisteacha:
 Moltar roinnt modhnuithe féachaint riar
 éifeachtúil eastáit an fhéichiúnaí a fheabhsú i gcásanna ina bhfuil bunaíocht
 ag an bhféichiúnaí i mBallstát eile.
 ·
 Ba cheart é a bheith ar chumas cúirte a bhfuil
 éileamh os a comhair imeachtaí tánaisteacha a thionscnamh, má éilíonn an
 leachtaitheoir é sna príomhimeachtaí, diúltú iad a thionscnamh nó an Cinneadh a
 chur ar athló mura bhfuil gá leis an tionscnamh chun leasanna creidiúnaithe
 áitiúla a chosaint. D'fhéadfadh cás mar sin a bheith ann, mar shampla, dá
 dtairgfeadh infheisteoir an chuideachta a cheannach mar ghnóthas leantach agus
 gur thairbhí an tairiscint sin do na creidiúnaithe áitiúla ná leachtú ar
 shócmhainní an chuideachta. Níor
 cheart gá a bheith le himeachtaí tánaisteacha a thionscnamh má gheallann
 leachtaitheoir na bpríomhimeachtaí do na creidiúnaithe áitiúla go gcaithfear
 leo sna príomhimeachtaí amhail agus dá mbeadh imeachtaí tánaisteacha tionscanta
 agus go n‐urramófar, agus na sócmhainní á ndáileadh, na cearta a bheadh
 acu i gcás den sórt sin ó thaobh chinneadh agus aicmiú a n‐éileamh.
 Tháinig cleachtas "imeachtaí tánaisteacha sintéiseacha" dá shórt chun
 cinn i roinnt cásanna dócmhainneachta trasteorann inar tionscnaíodh
 príomhimeachtaí sa Ríocht Aontaithe (go sonrach sna himeachtaí dócmhainneachta
 a bhain le Collins&Aikman, MG Rover agus Nortel Networks). Ghlac na
 cúirteanna Sasanacha leis go raibh na leachtaitheoirí Sasanacha i dteideal cuid
 de na sócmhainní a dháileadh de réir dhlí an Bhallstáit ina raibh an bhunaíocht
 suite. Ó tharla go bhfuil cosc ar chleachtas den sórt sin faoi dhlí cuid mhór
 Ballstát, tugann an togra riail dlí shubstainteach isteach a chuireann ar
 chumas an leachtaitheora gnóthais dá sórt a thabhairt do chreidiúnaithe áitiúla
 agus éifeacht cheangailteach ar an eastát leis.
 ·
 Ní bheadh tionchar ag an leasú atá beartaithe ar
 chumas an leachtaitheora a iarraidh go dtionscnófar imeachtaí tánaisteacha i
 gcás go n‐éascódh sin riar cásanna casta, mar shampla líon mór fostaithe
 a ligean chun bealaigh i Stát na bunaíochta. I gcásanna den sórt sin, is féidir
 le tionscnamh imeachtaí áitiúla agus ceapadh leachtaitheora áitiúla a bheith
 ina gcuidiú riar éifeachtúil ar eastát an fhéichiúnaithe a áirithiú.
 ·
 Leis an togra cuirtear oibleagáid ar an gcúirt
 éisteacht a thabhairt do leachtaitheoir na bpríomhimeachtaí sula ndéanfaidh sí
 cinneadh. Is é aidhm an leasaithe sin a áirithiú go bhfuil an chúirt a bhfuil
 éileamh ar imeachtaí tánaisteacha a thionscnamh os a comhair láneolach ar aon
 roghanna tarrthála nó atheagair a d'iniúch an leachtaitheoir agus go bhfuil sé ar
 a cumas measúnú mar is ceart a dhéanamh ar iarmhairtí imeachtaí tánaisteacha a
 thionscnamh. Gabhann an oibleagáid sin le ceart an leachtaitheora agóid a
 dhéanamh in aghaidh cinnidh lena dtionscnaítear imeachtaí tánaisteacha.
 ·
 Cuireann an togra deireadh leis an gceanglas gur gá
 imeachtaí tánaisteacha bheith ina n‐imeachtaí foirceanta. I gcás ina
 dtionscnaítear imeachtaí tánaisteacha, is féidir leis an gcúirt tionscanta
 roghnú ó réimse iomlán na n‐imeachtaí atá ar fáil faoin dlí náisiúnta,
 lena n‐áirítear athstruchtúrú. Áirithíonn an leasú sin nach mbeidh
 tionscnamh imeachtaí tánaisteacha ina shárú ann féin ar tharrtháil a thabhairt
 nó athstruchtúrú a dhéanamh ar fhéichiúnaí ina iomláine[10].
 ·
 Ina theannta sin, feabhsaíonn an togra comhordú
 príomhimeachtaí agus imeachtaí tánaisteacha tríd an oibleagáid i leith
 comhoibriú, oibleagáid nach bhfuil feidhm aici ach leis na leachtaitheoirí faoi
 láthair, a leathnú d'fhonn na cúirteanna lena mbaineann sa phríomhimeacht nó
 san imeacht thánaisteach a chumhdach. Dá thoradh sin, beidh oibleagáid ar na
 cúirteanna comhoibriú agus cumarsáid a dhéanamh le chéile; lena chois sin,
 beidh ar leachtaitheoirí comhoibriú agus cumarsáid a dhéanamh leis an gcúirt sa
 Bhallstát eile atá rannpháirteach sna himeachtaí. Is féidir le comhoibriú idir
 cúirteanna bheith ríthábhachtach chun athstruchtúrú rathúil a áirithiú, e.g.
 nuair a bhaineann sé le prótacal a cheadú lena leagtar amach plean tarrthála.
 3.1.4. Poibliú imeachtaí
 dócmhainneachta agus éilimh a thaisceadh:
 Foráiltear leis an togra gur gá cinntí áirithe
 a ghlactar sna himeachtaí dócmhainneachta a fhoilsiú i gclár leictreonach atá
 ar fáil don phobal saor in aisce ar an idirlíon. Baineann an oibleagáid sin
 leis an gCinneadh imeachtaí dócmhainneachta a thionscnamh agus leis an gCinneadh clabhsúr
 a chur orthu chomh maith leis an gCinneadh lena gceaptar leachtaitheoir,
 murab ionann iad. Ar chúiseanna cosanta sonraí, ní gá cinntí a bhaineann le
 tomhaltóirí a fhoilsiú sa chlár. Bunaítear leis an togra córas le haghaidh
 idirnasc na gclár náisiúnta, clár a mbeidh teacht air tríd an Tairseach Eorpach
 don Cheartas. Cinnfidh an Coimisiún íoschritéir chomhchoitinn maidir le
 cuardach a dhéanamh sna cláir agus maidir le torthaí a fháil trí bhíthin gnímh
 cur chun feidhme. Áiritheoidh idirnasc na gclár náisiúnta go bhféadfaidh cúirt
 a bhfuil éileamh ar imeachtaí dócmhainneachta a thionscnamh os a comhair Cinneadh an
 bhfuil imeachtaí a bhaineann leis an bhféichiúnaí céanna tionscanta i mBallstát
 eile; chomh maith leis sin cuirfidh sé ar chumas creidiúnaithe a fháil amach an
 bhfuil imeachtaí tionscanta a bhaineann leis an bhféichiúnaí céanna agus, má
 tá, cad iad na cumhachtaí atá ag an leachtaitheoir, má tá aon chumhachtaí aige.
 Maidir le féichiúnaithe atá ina gcuideachtaí, beidh na Ballstáit in ann cur
 leis na hoibleagáidí a eascraíonn as Treoir 2012/17AE an 13 Meitheamh 2012
 maidir le hidirnasc clár lárnach, clár tráchtála agus clár cuideachtaí[11]. Mar sin féin, chun críche an
 Rialacháin seo, maidir le féichiúnaí ní leor an fhaisnéis léi féin go bhfuil
 imeachtaí tionscanta; is gá tuilleadh faisnéise a bheith ann maidir le cineál
 an imeachta (cé acu príomhimeacht nó imeacht thánaisteach atá ann), dáta a
 thionscanta, sonraí an leachtaitheora arna cheapadh, más ann dó, cumhachtaí an
 leachtaitheora sin agus an t‐achar ama le héilimh a thaisceadh.
 Fágann an togra gur fusa ag creidiúnaithe
 iasachta, creidiúnaithe beaga agus FMBanna go háirithe, éilimh a thaisceadh.
 Déantar sin ar thrí dhóigh. Ar an gcéad dul síos, déantar foráil leis dhá
 fhoirm chaighdeánacha a thabhairt isteach trí bhíthin gnímh cur chun feidhme,
 ceann amháin le haghaidh an fógra a chur chuig creidiúnaithe agus an ceann eile
 le haghaidh éilimh a thaisceadh. Beidh na foirmeacha caighdeánacha sin ar fáil
 i dteangacha oifigiúla uile an Aontais Eorpaigh, rud a laghdóidh costas
 aistriúcháin. Ar an dara dul síos, tugann an togra 45 lá ar a laghad do
 chreidiúnaithe tar éis dóibh an fhaisnéis a fháil go bhfuil imeachtaí
 tionscanta chun a n‐éilimh a thaisceadh, beag beann ar aon tréimhse níos
 giorra is infheidhme faoin dlí náisiúnta. Lena chois sin, sa chás go
 gconspóidtear a n‐éileamh ní mór é sin a chur in iúl dóibh agus deis a
 thabhairt dóibh tuilleadh fianaise a sholáthar chun a n‐éileamh a chruthú.
 Ar deireadh, ní bheidh ionadaíocht dhlíthiúil sainordaitheach chun éileamh a
 thaisceadh i ndlínse iasachta, rud a laghdóidh na costais a sheasann creidiúnaithe.
 3.1.5. Dócmhainneacht ball de ghrúpa
 cuideachtaí
 Cruthaíonn an togra sainchreat dlí chun dul i
 ngleic le dócmhainneacht ball de ghrúpa cuideachtaí, ach coinnítear ann an cur
 chuige atá sa Rialachán atá ann faoi láthair, is é sin déileáil le gach
 eintiteas ar leithligh. Tugtar isteach leis an togra an oibleagáid imeachtaí
 dócmhainneachta maidir le baill éagsúla den ghrúpa céanna cuideachtaí a
 chomhordú; déantar sin trí oibleagáid a chur ar na leachtaitheoirí agus ar na
 cúirteanna a bhfuil baint acu leo dul i gcomhar a chéile ar dhóigh chomhchosúil
 mar go moltar é sin i gcomhthéacs príomhimeachtaí agus imeachtaí tánaisteacha.
 D'fhéadfadh an comhar sin a bheith i bhfoirmeacha éagsúla, de réir imthosca an
 cháis. Go háirithe, ba cheart go malartódh leachtaitheoirí faisnéis ábhartha
 agus comhoibriú le chéile agus plean tarrthála nó plean atheagraithe á
 réiteach, más cuí sin. Luaitear go sonrach gur féidir comhoibriú trí
 phrótacail; rinneadh sin chun tábhacht phraiticiúil na n‐ionstraimí sin a
 aithint agus a n‐úsáid a chur chun cinn. Ba cheart do na cúirteanna comhoibriú
 le chéile, go háirithe, trí fhaisnéis a mhalartú, agus nuair is iomchuí
 leachtaitheoirí a cheapadh ar féidir leo comhoibriú le chéile, agus prótacail a
 cheadú a gcuireann na leachtaitheoirí faoina mbráid.
 Ina theannta sin, tugtar seasamh sa togra do
 gach leachtaitheoir sna himeachtaí a bhaineann le ball eile den ghrúpa céanna.
 Go háirithe, tá sé de cheart ag leachtaitheoir éisteacht a bheith aige sna
 himeachtaí eile sin, chun bac ar na himeachtaí eile a iarraidh agus chun plean
 atheagraithe a mholadh ar dhóigh a chuirfeadh ar chumas gach coiste
 creidiúnaithe nó ar chumas cúirte Cinneadh a dhéanamh faoi. Tá sé de
 cheart ag an leachtaitheoir freisin freastal ar chruinniú na gcreidiúnaithe.
 Cuireann na hionstraimí nós imeachta sin ar chumas an leachtaitheora is mó leas
 aige in athstruchtúrú rathúil na gcuideachtaí go léir lena mbaineann a phlean
 atheagraithe a chur isteach go hoifigiúil sna himeachtaí, fiú mura bhfuil an
 leachtaitheoir na n‐imeachtaí sin sásta comhoibriú nó má tá sé i gcoinne
 an phlean.
 An fhoráil atá sa togra maidir le himeachtaí
 éagsúla a bhaineann le baill den aonghrúpa, níl sí ceaptha cosc a chur ar an
 gcleachtas atá ann faoi láthair maidir le grúpaí cuideachtaí an‐chomhtháthaithe
 arb é atá ann Cinneadh go bhfuil lárionad príomhleasa gach baill den
 ghrúpa suite san aon áit amháin agus, dá thoradh sin, gan imeachtaí a
 thionscnamh ach in aon dlínse amháin.
 3.2. Bunús dlí
 Leasaítear leis an togra Rialachán 1346/2000,
 Rialachán a bhí bunaithe ar Airteagal 61(c) agus ar Airteagal 67(1)
 den Chonradh ag bunú an Chomhphobail Eorpaigh. Ó theacht i bhfeidhm Chonradh
 Liospóin, is é Airteagal 81 (2) (a), (c) agus (f) den Chonradh ar
 Fheidhmiú an Aontais Eorpaigh an bunús comhfhreagrach dlí.
 Níl Teideal V de Chuid a Trí den Chonradh ar
 Fheidhmiú an Aontais Eorpaigh infheidhme maidir leis an Danmhairg mar gheall ar
 an bPrótacal maidir le seasamh na Danmhairge atá i gceangal leis na Conarthaí.
 Níl Teideal V infheidhme sa Ríocht Aontaithe ná in Éirinn ach oiread, mura
 gcinnfidh an dá thír sin ar a mhalairt, i gcomhréir leis na rialacha ábhartha
 den Phrótacal maidir lena seasamh i leith limistéar na saoirse, na slándála
 agus an cheartais. Mar sin féin, i gcás go leasaítear gníomh atá ann cheana le
 togra ón gCoimisiún agus nach ndéanann an Ríocht Aontaithe ná Éire a gceart a
 fheidhmiú glacadh leis an mbeart leasaithe, is féidir leis an gComhairle, agus
 í ag gníomhú de bhun togra ón gCoimisiún, Cinneadh gurb é an toradh ar
 neamhrannpháirtíocht na tíre i gceist a luaitear sa leagan leasaithe den bheart
 atá ann go mbeidh cur i bhfeidhm an bhirt seo do-oibrithe ag na Ballstáit eile
 nó ag an Aontas, agus sa chás sin cuirtear síneadh leis an tréimhse ar féidir fógra
 a thabhairt lena linn. Mura nglacann an tír i gceist leis faoi éag na tréimhse
 sínte, ní bheidh an beart atá ann cheana infheidhme ná ina cheangal uirthi a
 thuilleadh.
 3.3. Coimhdeacht agus
 Comhréireacht
 Na heilimintí éagsúla den athbhreithniú ar an
 Rialachán Dócmhainneachta a bhfuil cuntas orthu thuas, cloíonn siad leis na
 riachtanais coimhdeachta agus comhréireachta. Maidir le coimhdeacht, ní féidir
 léis na Ballstáit na leasuithe atá beartaithe a dhéanamh leo féin ar an ábhar
 go bhfuil mionathrú de dhíth ar rialacha an Rialacháin Dócmhainneachta atá ann
 cheana maidir le raon feidhme, dlínse le haghaidh imeachtaí dócmhainneachta a
 thionscnamh, forálacha a bhaineann le himeachtaí tánaisteacha, foilsiú cinntí
 agus taisceadh éilimh. Chun an Rialachán Dócmhainneachta a mhodhnú níor mór –
 de réir sainmhínithe – reachtóir an Aontais idirghabháil a dhéanamh. Go
 teoiriciúil, cé go bhféadfadh na Ballstáit leo féin na cláir dhócmhainneachta
 leictreonacha a chruthú, tá gá le gníomhaíocht ar leibhéal an Aontais chun na
 cláir sin a idirnascadh. Mar sin de, ní féidir leis na Ballstáit leo féin
 cuspóirí an ghnímh arna bheartú a bhaint amach go leordhóthanach – idirnasc
 clár dócmhainneachta ar fud an AE a chumasú – agus is fearr is féidir é a
 bhaint amach é trí ghníomhaíocht ag leibhéal an Aontais.
 Maidir le comhréireacht, ní rachaidh inneachar
 ná foirm na gníomhaíochta atá beartaithe thar a bhfuil riachtanach chun
 cuspóirí an Chonartha a bhaint amach. Léirítear sa Mheasúnú Tionchair a
 ghabhann leis an togra seo gur troime gach ceann de na leasuithe atá beartaithe
 ná a gcostais agus go bhfuil siad comhréireach dá bhrí sin.
 3.4. An tionchar ar chearta
 bunúsacha
 Mar atá leagtha amach go mionsonraitheach sa
 Mheasúnú Tionchair a ghabhann leis an togra seo agus i gcomhréir le straitéis
 an Aontais chun Cairt um Chearta Bunúsacha an Aontais Eorpaigh a chur chun
 feidhme go héifeachtach, urramaíonn eilimintí uile an athchóirithe na cearta
 atá leagtha amach sa Chairt um Chearta Bunúsacha. Feabhsaíonn na leasaithe
 staid na ndaoine a bhfuil baint acu le dócmhainneachtaí trasteorann maidir lena
 gceart chun maoine, an saoirse chun gnó a dhéanamh agus an ceart chun obair a
 dhéanamh, saoirse gluaiseachta agus cónaithe, agus an ceart chun leighis
 éifeachtaigh. An leasú atá beartaithe cláir
 dhócmhainneachta leictreonacha a chruthú a mbeidh teacht ag an bpobal orthu,
 urramaíonn sé an ceart chun sonraí pearsanta a chosaint ar dhóigh atá
 comhréireach leis na cuspóirí atáthar ag iarraidh a bhaint amach ar an ábhar go
 gcuirfear bearta isteach chun a áirithiú go gcloífear le Treoir 95/46/CE
 maidir le cosaint sonraí.
 4. IMPLEACHT BHUISÉADACH
 Bheadh impleacht theoranta ag an togra ar
 bhuiséad an AE. Tá an feidhmchlár TF le haghaidh idirnasc na gclár
 dócmhainneachta forbartha cheana agus ostálfar é ar an Tairseach Eorpach don
 Cheartas. Ní bheidh d'impleacht ar bhuiséad an AE thar an tréimhse 2014-2020
 ach costais ostála agus chothabhála an fheidhmchláir TF. Eur 1 500 000 an costas
 iomlán a bheadh ann don tréimhse 2014-2020 agus chumhdófaí sin leis an gclúdach
 airgeadais ón gClár Ceartais[12].
 2012/0360 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 lena leasaítear Rialachán (CE) Uimh. 1346/2000
 ón gComhairle maidir le himeachtaí dócmhainneachta
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 81 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[13],
 Tar éis dul i gcomhairle leis an Maoirseoir
 Eorpach ar Chosaint Sonraí[14],
 Ag gníomhú dóibh i gcomhréir leis an
 ngnáthnós imeachta reachtach,
 De bharr an méid seo a leanas:
 (1) Bunaíodh creat Eorpach i
 gcomhair imeachtaí dócmhainneachta trasteorann le Rialachán (CE) Uimh. 1346/2000
 ón gComhairle[15].
 Leis an Rialachán sin, cinntíodh cé an Ballstát a bhfuil dlínse aige imeachtaí
 dócmhainneachta a thionscnaimh, bunaíodh rialacha aonfhoirmeacha maidir leis an
 dlí is infheidhme agus tá foráil ann maidir le cinntí a bhaineann le
 dócmhainneacht a aithint agus a fhorghníomhú agus maidir le comhordú
 príomhimeachtaí agus imeachtaí tánaisteacha dócmhainneachta.
 (2) I dtuarascáil an Choimisiúin
 dar dáta an 12 Nollaig 2012 maidir le Rialachán (CE) Uimh. 1346/2000
 a chur i bhfeidhm[16]
 thángthas ar an gconclúid go bhfuil an Rialachán ag feidhmiú go maith tríd is
 tríd ach nach miste cur i bhfeidhm forálacha áirithe de a fheabhsú d'fhonn riar
 éifeachtach imeachtaí dócmhainneachta trasteorann a fheabhsú.
 (3) Ba cheart raon feidhme an
 Rialacháin (CE) Uimh. 1346/2000 a leathnú d'fhonn imeachtaí a chumhdach a
 éascaíonn tarrtháil féichiúnaí atá inmharthana go heacnamaíoch ar mhaithe le
 cabhrú le cuideachtaí fónta teacht slán agus leis an dara deis a thabhairt
 d'fhiontraithe. Ba cheart é a leathnú go háirithe d'fhonn imeachtaí a chumhdach
 lena bhforáiltear maidir le hathstruchtúrú a dhéanamh ar fhéichiúnaí ag céim
 réamh‐dhócmhainneachta nó imeachtaí lena bhfágtar an bhainistíocht atá
 ann cheana ann. Ba cheart go gcumhdófaí sa Rialacháin freisin na himeachtaí sin
 lena bhforáiltear maidir le glanadh fiach custaiméirí agus daoine
 féinfhostaithe nach gcomhlíonann critéir na hionstraime atá ann faoi láthair.
 (4) Ba cheart na rialacha maidir
 le dlínse a bhaineann le himeachtaí dócmhainneachta a thionscnamh a shoiléiriú
 agus ba cheart feabhas a chur ar an gcreat nós imeachta maidir le dlínse a
 chinneadh. Ba cheart riail shainráite maidir le dlínse a bheith ann freisin le
 haghaidh caingne a thagann díreach ó imeachtaí dócmhainneachta nó caingne a
 bhfuil dlúthbhaint acu leis na himeachtaí sin.
 (5) Chun éifeachtacht imeachtaí
 dócmhainneachta a fheabhsú i gcásanna ina bhfuil bunaíocht ag an bhféichiúnaí i
 mBallstát eile, ba cheart deireadh a chur leis an gceanglas nach mór imeachtaí
 tánaisteacha a bheith ina n‐imeachtaí foirceanta. Ina theannta sin, ba
 cheart cúirt a bheith in ann tionscnamh imeachtaí tánaisteacha a dhiúltú más
 rud é nach bhfuil sé sin riachtanach chun leas creidiúnaithe áitiúla a
 chosaint. Ba cheart feabhas a chur ar an gcomhordú idir príomhimeachtaí agus
 imeachtaí tánaisteacha, go háirithe trí cheangal a chur ar na cúirteanna lena
 mbaineann dul i mbun comhar le chéile.
 (6) D'fhonn an fhaisnéis a bhíonn
 ar fáil do chreidiúnaithe agus do chúirteanna lena mbaineann a fheabhsú agus
 d'fhonn cosc a chur ar thionscnamh imeachtaí dócmhainneachta eile i
 gcomhthráth, ba cheart ceangal a chur ar na Ballstáit cinntí ábhartha i
 gcásanna dócmhainneachta trasteorann a fhoilsiú i gclár leictreonach a mbeidh
 rochtain ag an bpobal air. Ba cheart foráil a dhéanamh maidir leis na cláir
 dhócmhainneachta a idirnascadh. Ba cheart foirmeacha caighdeánacha chun éilimh
 a thaisceadh a thabhairt isteach, d'fhonn cúraimí creidiúnaithe eachtracha a
 éascú agus costais aistriúcháin a laghdú.
 (7) Ba cheart rialacha ar leith a
 bheith ann maidir le comhordú imeachtaí a bhfuil baill dhifriúla den ghrúpa
 céanna cuideachtaí bainteach leo. Ba cheart oibleagáid a chur ar na léachtóirí
 agus na cúirteanna a bhfuil baint acu leis na himeachtaí dócmhainneachta difriúla
 dul i mbun comhair agus cumarsáide le chéile. Chomh maith leis sin, ba cheart
 na huirlisí nós imeachta a bheith ag gach ceann de na leachtaitheoirí chun
 plean tarrthála a mholadh don ghrúpa cuideachtaí atá faoi réir imeachtaí
 dócmhainneachta agus chun bac a iarraidh, nuair is gá, ar na himeachtaí
 dócmhainneachta a bhaineann le cuideachta nach í an chuideachta í ar ceapadh an
 leachtaitheoir lena haghaidh. Ba cheart an sainmhíniú ar an téarma "grúpa
 cuideachtaí" a thuiscint mar shainmhíniú atá teoranta don chomhthéacs
 dócmhainneachta agus níor cheart aon tionchar a bheith aige ar ghnéithe dhlí na
 gcuideachtaí maidir le grúpaí.
 (8) D'fhonn a bheith in ann an
 Rialachán a chur in oiriúint go mear do leasuithe ábhartha ar an dlí náisiúnta
 dócmhainneachta a dtabharfaidh na Ballstáit fógra ina leith, ba cheart an
 chumhacht chun gníomhartha a ghlacadh i gcomhréir le hAirteagal 290 den
 Chonradh a tharmligean chuig an gCoimisiún i ndáil le leasú ar na
 hIarscríbhinní. Tá sé fíorthábhachtach go ndéanfaidh an Coimisiún comhairliúchán
 iomchuí le linn a réamhullmhúcháin, lena n‐áirítear le saineolaithe. Ba
 cheart don Choimisiún a áirithiú, agus gníomhartha tarmligthe á n‐ullmhú
 agus á dtarraingt suas aige, go ndéanfar doiciméid ábhartha a tharchur go
 comhuaineach, go tráthúil agus go hiomchuí chuig Parlaimint na hEorpa agus
 chuig an gComhairle.
 (9) Chun coinníollacha
 comhionanna a áirithe do chur chun feidhme Rialachán (CE) Uimh. 1346/2000,
 ba cheart cumhachtaí cur chun feidhme a thabhairt don Choimisiún. Ba cheart na
 cumhachtaí sin a fheidhmiú i gcomhréir le Rialachán (AE) Uimh. 182/2011
 ó Pharlaimint na hEorpa agus ón gComhairle an 16 Feabhra 2011
 lena leagtar síos na rialacha agus na prionsabail ghinearálta maidir le rialú
 ag na Ballstáit ar fheidhmiú cumhachtaí cur chun feidhme an Choimisiúin[17].
 (10) Dá bhrí sin, ba cheart
 Rialachán (CE) Uimh. 1346/2000 a leasú dá réir.
 (11) Ba cheart leasú an Rialacháin
 seo a bheith gan dochar do na rialacha maidir le Státchabhair a aisghabháil ó
 chuideachtaí dócmhainneacha mar a léirmhínigh cásdlí Chúirt Bhreithiúnais an
 Aontais Eorpaigh (C-454/09 An Coimisiún v. An Iodáil – New Interline
 ('Idirlíne Nua') ). I gcás nach féidir méid iomlán na státchabhrach a
 aisghabháil mar gheall go mbaineann an t‐ordú aisghabhála le cuideachta a
 bhfuil imeachtaí dócmhainneachta ar siúl maidir léi, ba cheart na himeachtaí
 sin a bheith ina n‐imeachtaí foirceanta i gcónaí agus ba cheart scor
 deifinídeach ghníomhaíochtaí an tairbhithe agus leachtú a chuid sócmhainní a
 bheith mar thoradh orthu.
 (12) I gcomhréir le hAirteagal 1
 agus Airteagal 2 den Phrótacal maidir le seasamh na Ríochta Aontaithe agus
 na hÉireann i leith limistéir saoirse, slándála agus ceartais atá i gceangal
 leis an gConradh ar an Aontas Eorpach agus leis an gConradh ar Fheidhmiú an
 Aontais Eorpaigh, [tá sé curtha in iúl ag an Ríocht Aontaithe agus ag Éirinn
 gur mhian leo bheith rannpháirteach i nglacadh agus i gcur i bhfeidhm an
 Rialacháin seo]/[gan dochar d'Airteagal 4 den Phrótacal sin, ní bheidh an
 Ríocht Aontaithe ná Éire rannpháirteach i nglacadh an Rialacháin seo agus ní
 bheidh sé ina cheangal orthu ná ní bheidh siad faoi réir a chur i bhfeidhm].
 (13) I gcomhréir le hAirteagal 1
 agus le hAirteagal 2 den Phrótacal maidir le seasamh na Danmhairge
 atá i gceangal leis an gConradh ar an Aontas Eorpach agus leis an gConradh ar
 Fheidhmiú an Aontais Eorpaigh, ní bheidh an Danmhairg rannpháirteach i nglacadh
 an Rialacháin seo agus dá bhrí sin ní bheidh an Rialachán seo ina cheangal ar
 an Danmhairg ná ní bheidh sí faoi réir a chur i bhfeidhm.
 TAR ÉIS AN RIALACHÁN SEO A GHLACADH:
 Airteagal 1
 Leasaítear Rialachán (CE) Uimh. 1346/2000
 ón gComhairle mar seo a leanas:
 (1)
 In Aithris 2, cuirtear tagairt d'Airteagal 81
 in ionad na tagartha d'Airteagal 65.
 (2)
 In Aithrisí 3, 5, 8, 11, 12, 14 agus 21, cuirtear
 an téarma "Aontas" in ionad an téarma "Comhphobal".
 (3)
 Cuirtear an méid seo a leanas in ionad
 Aithris 4:
 "(4) Ar mhaithe le feidhmiú cuí an
 mhargaidh inmheánaigh, tá sé riachtanach gan dreasachtaí a bheith ag páirtithe
 sócmhainní nó imeachtaí breithiúnacha a aistriú ó Bhallstát amháin go Ballstát
 eile, féachaint seasamh dlí níos fabhraí a fháil chun dochair na gcreidiúnaithe
 i gcoitinne (tóraíocht fóram)."
 (4)
 Cuirtear an méid seo a leanas in ionad
 Aithris 6:
 "(6) Ba cheart go gcumhdódh an Rialachán
 seo forálacha lena rialaítear dlínse maidir le himeachtaí dócmhainneachta agus
 imeachtaí a thagann díreach uathu agus a bhfuil dlúthbhaint acu leo a
 thionscnamh. Ba cheart forálacha a bheith sa Rialachán freisin maidir le
 breithiúnais arna n‐eisiúint in imeachtaí den sórt sin a aithint agus a
 fhorghníomhú agus forálacha maidir leis an dlí is infheidhme i leith imeachtaí
 dócmhainneachta. Ina theannta sin, ba cheart rialacha a bheith sa Rialachán seo
 maidir le comhordú imeachtaí dócmhainneachta a bhaineann leis an aon fhéichiúnaí
 nó le roinnt cuideachtaí sa ghrúpa céanna cuideachtaí."
 (5)
 Cuirtear an méid seo a leanas in ionad
 Aithris 7:
 "(7) Imeachtaí a bhaineann le
 foirceannadh cuideachtaí dócmhainneacha nó daoine dlítheanacha eile atá
 dócmhainneach, comhshocraíochtaí breithiúnacha, imshocraíochtaí agus imeachtaí
 cosúil leo agus gníomhaíochtaí a bhaineann le himeachtaí den sórt sin, eisiatar
 iad ó raon feidhme Rialachán (CE) Uimh. 44/2001 ón gComhairle an 22 Nollaig 2000
 maidir le dlínse agus maidir le haitheantas agus forghníomhú breithiúnas in
 ábhair shibhialta agus tráchtála[18].
 Ba cheart na himeachtaí sin a chumhdach leis an Rialachán seo. Ba cheart bealaí
 éalaithe rialála idir an dá ionstraim a sheachaint a oiread is féidir sa
 léirmhíniú ar an Rialachán seo."
 (6)
 Cuirtear an méid seo a leanas in ionad
 Aithris 9:
 "(9) Ba cheart feidhm a bheith ag an
 Rialachán seo maidir le himeachtaí dócmhainneachta a chomhlíonann na
 coinníollacha atá leagtha amach sa Rialachán seo, is cuma cé acu duine nádúrtha
 nó duine dlítheanach, trádálaí nó duine aonair an féichiúnaí. Tá liosta
 uileghabhálach de na himeachtaí dócmhainneachta sin in Iarscríbhinn A. I gcás
 ina bhfuil nós imeachta náisiúnta in Iarscríbhinn A, ba cheart feidhm a bheith
 ag an Rialachán seo gan cúirteanna Ballstáit eile aon iniúchadh breise a
 dhéanamh maidir le cé acu atá nó nach bhfuil na coinníollacha atá leagtha amach
 sa Rialachán seo á gcomhlíonadh. Maidir le himeachtaí dócmhainneachta a
 bhaineann le gnóthais árachais, institiúidí creidmheasa, gnólachtaí
 infheistíochta a mhéid agus a chumhdaítear iad i dTreoir 2001/24/CE ó
 Pharlaimint na hEorpa agus ón gComhairle an 4 Aibreán 2001 maidir le
 hatheagrú agus foirceannadh institiúidí creidmheasa[19] (arna leasú) agus gnóthais
 chomhinfheistíochta, ba cheart iad a eisiamh ó raon feidhme an Rialacháin seo.
 Níor cheart gnóthais den sórt sin a chumhdach leis an Rialachán seo toisc go
 bhfuil siad faoi réir socruithe speisialta agus toisc go bhfuil cumhachtaí
 fairsinge idirghabhála ag na húdaráis mhaoirseachta náisiúnta."
 (7)
 Cuirtear aithris 9a seo a leanas isteach:
 "(9a) Ba cheart raon feidhme an Rialacháin
 seo a leathnú d'fhonn imeachtaí a chumhdach ina ndéantar tarrtháil ar
 fhéichiúnaí atá inmharthana go heacnamaíoch a chur chun cinn le cabhrú le
 gnóthaí fónta teacht slán agus leis an dara deis a thabhairt d'fhiontraithe. Ba
 cheart é a leathnú go háirithe d'fhonn imeachtaí a chumhdach lena bhforáiltear
 maidir le hathstruchtúrú a dhéanamh ar fhéichiúnaí ag céim réamh‐dhócmhainneachta,
 imeachtaí lena bhfágtar an bhainistíocht atá ann cheana ann agus imeachtaí lena
 bhforáiltear maidir le glanadh fiach custaiméirí agus daoine féinfhostaithe.
 Toisc nach gá go ndéanfaí leachtaitheoir a cheapadh sna himeachtaí sin, ba
 cheart iad a chumhdach leis an Rialachán seo má bhíonn siad ar siúl faoi rialú
 nó mhaoirseacht cúirte. Ina fhianaise sin, ba cheart go gcumhdódh an téarma
 'rialú' cásanna nach ndéanann an chúirt idirghabháil ach ar chreidiúnaí nó
 páirtí leasmhar achomharc a dhéanamh."
 (8)
 Cuirtear an méid seo a leanas in ionad
 Aithris 10:
 "(10) Ní gá idirghabháil údaráis
 bhreithiúnaigh a bheith i gceist in imeachtaí dócmhainneachta; ba cheart ciall
 leathan a thabhairt don fhocal 'cúirt' sa Rialachán seo agus ba cheart go
 gcuimseodh sé duine nó comhlacht a dtugtar cumhacht dó faoin dlí náisiúnta
 imeachtaí dócmhainneachta a thionscnamh. Le go mbeidh feidhm leis an Rialachán
 seo, ní hamháin gur cheart go gcomhlíonfadh imeachtaí (rud a chuimsíonn
 gníomhartha agus foirmiúlachtaí atá leagtha síos sa dlí) forálacha an
 Rialacháin seo, ach ba cheart go mbeadh aitheantas oifigiúil acu agus éifeacht
 leo ó thaobh an dlí sa Bhallstát ina ndéantar na himeachtaí dócmhainneachta a
 thionscnamh."
 (9)
 Cuirtear aithris 12a nua isteach:
 (12a) Sula ndéanfar imeachtaí dócmhainneachta a
 thionscnamh, ba cheart don chúirt inniúil iniúchadh ex officio a
 dhéanamh ar cé acu atá lárionad príomhleasa nó bunaíocht an fhéichiúnaí
 lonnaithe laistigh dá dlínse go hiarbhír nó nach bhfuil. I gcás ina bhfuil
 amhras maidir le dlínse na cúirte mar gheall ar thosca an cháis, ba cheart go
 gceanglódh an chúirt ar an bhféichiúnaí fianaise bhreise a chur isteach le tacú
 lena bhfuil á maíomh aige agus, nuair is iomchuí, deis a thabhairt do
 chreidiúnaithe an fhéichiúnaí a gcuid tuairimí a chur i láthair maidir le ceist
 na dlínse. Ina theannta sin, ba cheart leigheas éifeachtach a bheith ag na
 creidiúnaithe i gcoinne an chinnidh imeachtaí dócmhainneachta a thionscnamh.
 (10)
 Scriostar aithris 13.
 (11)
 Cuirtear aithris 13a agus aithris 13b seo a
 leanas isteach:
 (13a) Ba cheart a thoimhdiú gurb é an áit a
 bhfuil a hoifig chláraithe an áit a bhfuil 'lárionad príomhleasa' cuideachta nó
 dhuine dlítheanaigh eile. Ba cheart go bhféadfaí an toimhde sin a fhrisnéis má
 tá riarachán lárnach na cuideachta lonnaithe i mBallstát eile seachas an ceann
 ina bhfuil a hoifig chláraithe agus má bhunaítear, tar éis measúnú cuimsitheach
 ar na fachtóirí ábhartha uile, ar mhodh atá infhionnta ag tríú páirtithe, go
 bhfuil lárionad iarbhír riaracháin agus maoirseachta agus lárionad iarbhír
 bainistíochta a cuid leasanna lonnaithe sa Bhallstát eile sin. Os a choinne
 sin, níor cheart go bhféadfaí an toimhde sin a fhrisnéis i gcás ina bhfuil na
 comhlachtaí atá freagrach as bainistíocht agus maoirseacht chuideachta san áit
 chéanna lena hoifig chláraithe agus go ndéantar na cinntí bainistíochta ansin
 ar mhodh atá infhionnta ag tríú páirtithe.
 (13b) Cúirteanna an Bhallstáit ina ndéantar
 imeachtaí dócmhainneachta a thionscnamh, ba cheart dlínse a bheith acu freisin
 i leith caingne a thagann díreach ó na himeachtaí dócmhainneachta agus a bhfuil
 dlúthbhaint acu leo, amhail gníomhaíochtaí seachanta. I gcás ina bhfuil
 caingean bainteach le caingean eile atá bunaithe ar an dlí ginearálta sibhialta
 agus tráchtála, ba cheart go mbeadh an leachtaitheoir in ann an dá chaingean a
 thabhairt ós comhair na gcúirteanna san áit a bhfuil sainchónaí ar an
 gcosantóir má mheasann sé gur éifeachtaí an fóram sin. D'fhéadfadh sin a bheith
 amhlaidh, mar shampla, i gcás inar mian leis an leachtaitheoir caingean maidir
 le dliteanas stiúrthóra atá bunaithe ar an dlí dócmhainneachta a chomhcheangal le
 caingean atá bunaithe ar dhlí na gcuideachtaí nó ar an dlí ginearálta torta.
 (12)
 Cuirtear aithris 19a agus aithris 19b seo a
 leanas isteach:
 (19a) D'fhéadfadh imeachtaí tánaisteacha cur
 isteach ar riarachán éifeachtach an eastáit freisin. Dá bhrí sin, ba cheart an
 chúirt a thionscnaíonn na himeachtaí tánaisteacha a bheith in ann an tionscnamh
 a chur ar fionraí nó a dhiúltú, ar iarratas ón leachtaitheoir, mura bhfuil na
 himeachtaí sin riachtanach chun leas na gcreidiúnaithe áitiúla a chosaint. Ba
 cheart é sin a bheith amhlaidh go háirithe má thoilíonn an leachtaitheoir, trí
 ghealltanas atá ina cheangal ar an eastát, caitheamh le creidiúnaithe áitiúla
 amhail is go raibh na himeachtaí tánaisteacha tionscanta agus rialacha
 rangaithe an Bhallstáit inar iarradh na himeachtaí tánaisteacha a thionscnamh a
 chur i bhfeidhm agus na sócmhainní atá lonnaithe sa Bhallstát sin á scaipeadh.
 Ba cheart go dtabharfadh an Rialacháin seo an fhéidearthacht don leachtaitheoir
 gealltanais den sórt sin a thabhairt.
 (19b) D'fhonn cosaint éifeachtach leasanna
 áitiúla a áirithiú, níor cheart leachtaitheoir na bpríomhimeachtaí a bheith in
 ann na sócmhainní atá sa Bhallstát ina bhfuil bunaíocht lonnaithe a réadú ná a
 athlonnú ar bhealach mí-úsáideach, go háirithe d'fhonn bac a chur ar an bhfhéidearthacht
 go sásófaí go héifeachtach na leasanna sin dá dtionscnófaí imeachtaí
 tánaisteacha ina dhiaidh sin.
 (13)
 Cuirtear an méid seo a leanas in ionad
 Aithris 20:
 "(20) Ní féidir le príomhimeachtaí agus
 imeachtaí tánaisteacha dócmhainneachta rannchuidiú le réadú éifeachtach na
 sócmhainní iomlána ach amháin má chomhordaítear na himeachtaí comhthráthacha
 uile atá ar feitheamh. Is í an phríomhchionníoll anseo nach mór do na
 leachtaitheoirí agus do na cúirteanna éagsúla lena mbaineann comhoibriú go
 dlúth, go háirithe trí méid leordhóthanach faisnéise a mhalartú. D'fhonn ról
 ceannasach na bpríomhimeachtaí a áirithiú, ba cheart roinnt deiseanna a
 thabhairt don leachtaitheoir in imeachtaí den sórt sin idirghabháil a dhéanamh
 in imeachtaí tánaisteacha dócmhainneachta atá ar feitheamh ag an am céanna. Go
 háirithe, ba cheart an leachtaitheoir a bheith in ann plean nó comhdhéanamh
 athstruchtúraithe a mholadh nó iarratas a dhéanamh ar réadú na sócmhainní sna
 himeachtaí tánaisteacha dócmhainneachta a chur ar fionraí. Sa chomhar eatarthu,
 ba cheart do leachtaitheoirí agus do na cúirteanna na deachleachtais chomhair i
 gcásanna dócmhainneachta trasteorann a chur san áireamh, mar atá leagtha amach
 sna prionsabail agus sna treoirlínte maidir le cumarsáid agus comhar atá glactha
 ag comhlachais Eorpacha agus idirnáisiúnta a bhíonn ag feidhmiú i réimse an dlí
 dócmhainneachta."
 (14)
 Cuirtear aithris 20a agus aithris 20b seo a
 leanas isteach:
 (20a) Ba cheart a áirithiú leis an Rialachán go
 ndéanfar riarachán éifeachtach ar imeachtaí dócmhainneachta a bhaineann le
 cuideachtaí difriúla atá ina gcuid de ghrúpa cuideachtaí. I gcás inar
 tionscnaíodh imeachtaí dócmhainneachta i leith roinnt cuideachtaí sa ghrúpa
 céanna, ba cheart na himeachtaí sin a chomhordú i gceart. Dá bhrí sin, an
 oibleagáid atá ar na leachtaitheoirí agus ar na cúirteanna éagsúla lena
 mbaineann dul i mbun comhair agus cumarsáide le chéile, ba cheart í a bheith
 mar an gcéanna leis an oibleagáid atá orthu siúd a bhfuil páirt acu sna
 príomhimeachtaí agus sna himeachtaí tánaisteacha a bhaineann leis an
 bhféichiúnaí céanna. Chomh maith leis sin, ba cheart go mbeadh an t‐údarás
 ag leachtaitheoir a cheaptar in imeachtaí a bhaineann le ceann amháin de ghrúpa
 cuideachtaí plean tarrthála a mholadh sna himeachtaí a bhaineann le ball eile
 den ghrúpa céanna a mhéid atá uirlis den sórt sin ar fáil faoin dlí
 dócmhainneachta náisiúnta.
 (20b) Níor cheart go gcuirfeadh rialacha nua a
 thabharfar isteach maidir le dócmhainneacht grúpaí cuideachtaí teorainn leis an
 bhféidearthacht atá ag cúirt imeachtaí dócmhainneachta a thionscnamh i leith
 roinnt cuideachtaí atá ina gcuid den ghrúpa céanna in aon dlínse amháin má
 shuíonn an chúirt go bhfuil lárionad príomhleasa na gcuideachtaí sin lonnaithe
 in aon Bhallstát amháin. I gcásanna den sórt sin, ba cheart go mbeadh an chúirt
 in ann an leachtaitheoir céanna a cheapadh, más iomchuí, sna himeachtaí uile
 lena mbaineann freisin.
 (15)
 Cuirtear Aithris 21a nua isteach:
 (21a) Tá sé riachtanach creidiúnaithe a bhfuil
 gnáthchónaí nó sainchónaí orthu san Aontas, nó oifig chláraithe acu ann, a chur
 ar an eolas maidir le himeachtaí dócmhainneachta a thionscnaítear a bhaineann
 le sócmhainní a gcuid féichiúnaithe. Lena áirithiú go ndéanfar faisnéis a chur
 ar aghaidh chuig creidiúnaithe go mear, níor cheart feidhm a bheith ag
 Rialachán 1393/2007 ó Pharlaimint na hEorpa agus ón gComhairle an 13 Samhain 2007
 maidir le doiciméid bhreithiúnacha agus doiciméid sheachbhreithiúnacha in
 ábhair shibhialta ná in ábhair tráchtála a sheirbheáil sna Ballstáit[20] i gcásanna ina dtagraítear don
 oibleagáid maidir le creidiúnaithe a chur ar an eolas sa Rialachán seo. Ba
 cheart go ndéanfaí cúram na gcreidiúnaithe a éascú trí fhoirmeacha
 caighdeánacha a úsáid a bheidh ar fáil i dteangacha oifigiúla uile an Aontais
 agus na creidiúnaithe sin ag taisceadh éileamh in imeachtaí a thionscnaíodh i
 mBallstát eile."
 (16)
 Cuirtear an méid seo a leanas in ionad
 Aithris 29:
 "(29) I gcás breithnithe gnó, ba cheart
 príomhinneachar an chinnidh lena dtionscnaíodh na himeachtaí a fhoilsiú i
 mBallstát eile ar iarratas ón leachtaitheoir. Má tá bunaíocht sa Bhallstát lena
 mbaineann, ba cheart go mbeadh sé éigeantach an foilsiú sin a dhéanamh go dtí
 go mbunófar córas idirnasctha na gclár dócmhainneachta. Níor cheart go mbeadh
 foilsiú ina réamhchoinníoll chun na himeachtaí eachtracha a aithint i gceachtar
 den dá chás áfach.
 (17)
 Cuirtear aithris 29a seo a leanas isteach:
 (29a) Chun an fhaisnéis atá ag creidiúnaithe agus
 cúirteanna lena mbaineann a fheabhsú agus chun cosc a chur le tionscnamh
 imeachtaí dócmhainneachta eile i gcomhthráth, ba cheart ceangal a chur ar na
 Ballstáit faisnéis ábhartha i gcásanna dócmhainneachta trasteorann a fhoilsiú i
 gclár leictreonach a mbeidh rochtain ag an bpobal air. Ar mhaithe le rochtain
 ar an bhfaisnéis sin a éascú ag creidiúnaithe agus cúirteanna a bhfuil
 sainchónaí orthu nó atá lonnaithe i mBallstáit eile, ba cheart foráil a
 dhéanamh sa Rialachán seo maidir leis na cláir dhócmhainneachta a idirnascadh.
 (18)
 Cuirtear an méid seo a leanas in ionad
 Aithris 31:
 "(31) Ba cheart go mbeadh Iarscríbhinní sa
 Rialachán seo lena sonraítear, go háirithe, na himeachtaí dócmhainneachta
 náisiúnta a chumhdaítear leis an Rialachán seo. Le bheith in ann an Rialachán a
 chur in oiriúint go mear do leasuithe ábhartha ar an dlí náisiúnta
 dócmhainneachta sna Ballstáit, ba cheart an chumhacht a bheith ag an gCoimisiún
 leasuithe ar na hiarscríbhinní a ghlacadh trí bhíthin gníomhartha tarmligthe i
 gcomhréir le hAirteagal 290 den Chonradh ar Fheidhmiú an Aontais Eorpaigh.
 Sula nglacfar gníomh tarmligthe lena leasófar liosta na n‐imeachtaí
 náisiúnta sna hIarscríbhinní, ba cheart don Choimisiún a fhíorú an gcomhlíonann
 an nós imeachta ar tugadh fógra ina leith na critéir atá leagtha amach sa
 Rialachán seo nó nach gcomhlíonann. Agus gníomhartha tarmligthe a n‐ullmhú
 agus á dtarraingt suas ag an gCoimisiún, ba cheart dó a áirithiú go ndéanfar na
 doiciméid ábhartha a tharchur go comhuaineach, go tráthúil agus go hiomchuí
 chuig Parlaimint na hEorpa agus chuig an gComhairle."
 (19)
 Cuirtear Aithris 31a, Aithris 31b agus Aithris
 31c seo a leanas isteach:
 "(31a) Ar mhaithe le
 coinníollacha aonfhoirmeacha a áirithiú do chur chun feidhme Rialachán (CE) Uimh. 1346/2000,
 ba cheart cumhachtaí cur chun feidhme a thabhairt don Choimisiún. Ba cheart na
 cumhachtaí sin a fheidhmiú i gcomhréir le Rialachán (AE) Uimh. 182/2011
 ó Pharlaimint na hEorpa agus ón gComhairle an 16 Feabhra 2011
 ina leagtar síos na rialacha agus na prionsabail ghinearálta maidir le rialú ag
 na Ballstáit ar fheidhmiú cumhachtaí cur chun feidhme an Choimisiúin[21].
 (31b) Urramaítear leis an Rialachán seo na cearta
 bunúsacha agus na prionsabail arna n‐aithint i gCairt um Chearta
 Bunúsacha an Aontais Eorpaigh. Go háirithe, féachann an Rialachán seo le cur i
 bhfeidhm Airteagal 8, Airteagal 17 agus Airteagal 47 a chur chun
 cinn, airteagail a bhaineann, faoi seach, le sonraí pearsanta a chosaint, an
 ceart chun maoine agus an ceart chun leighis éifeachtaigh agus chun trialach
 cothroime.
 (31c) Beidh feidhm ag Treoir 95/46/CE ó
 Pharlaimint na hEorpa agus ón gComhairle an 24 Deireadh Fómhair 1995
 maidir le daoine aonair a chosaint i ndáil le próiseáil sonraí pearsanta agus
 maidir le saorghluaiseacht sonraí den sórt sin[22]
 agus ag Rialachán (CE) Uimh. 45/2001 ó Pharlaimint na hEorpa agus ón
 gComhairle an 18 Nollaig 2000 maidir le daoine aonair a chosaint i
 ndáil le próiseáil sonraí pearsanta ag institiúidí agus comhlachtaí an
 Chomhphobail agus maidir le saorghluaiseacht sonraí den sórt sin[23] i dtaca le próiseáil sonraí
 pearsanta laistigh de chreat an Rialacháin seo."
 (20)
 In Aithris 32 agus in Aithris 33, cuirtear na
 focail "an Conradh ar Fheidhmiú an Aontais Eorpaigh" in ionad
 "an Conradh ag bunú an Chomhphobail Eorpaigh".
 (21)
 Cuirtear an méid seo a leanas in ionad Airteagal 1
 agus Airteagal 2:
 "Airteagal 1
 Raon feidhme
 1. Beidh feidhm ag an Rialachán
 seo i leith comhimeachtaí breithiúnacha nó riaracháin, lena n‐áirítear
 imeachtaí eatramhacha, atá bunaithe ar dhlí a bhaineann leis an dócmhainneacht
 nó le coigeartú fiach agus ina ndéantar, chun críche tarrtháil, coigeartú
 fiach, atheagrú nó leachtú:
 (a)
 an féichiúnaí a dhífheistiú dá shócmhainní go
 hiomlán nó i bpáirt agus leachtaitheoir a cheapadh, nó
 (b)
 sócmhainní agus gnóthaí an fhéichiúnaí a chur faoi
 réir rialú nó maoirseachta cúirte.
 Beidh liosta de na himeachtaí dá dtagraítear sa
 mhír seo in Iarscríbhinn A.
 2. Ní bheidh feidhm ag an
 Rialachán seo maidir le himeachtaí dócmhainneachta a bhaineann le
 (c)
 gnóthais árachais,
 (d)
 institiúidí creidmheasa,
 (e)
 gnólachtaí infheistíochta a mhéid a chumhdaítear
 iad i dTreoir 2001/24/CE arna leasú, agus
 (f)
 gnóthais chomhinfheistíochta.
 Airteagal 2
 Sainmhínithe
 Chun críocha an Rialacháin seo:
 (a)
 ciallaíonn "imeachtaí dócmhainneachta" na
 himeachtaí atá sa liosta in Iarscríbhinn A;
 (b)
 ciallaíonn "leachtaitheoir"
 (i) aon duine nó aon chomhlacht arb é a
 fheidhm sócmhainní a dífheistíodh ón bhféichiúnaí a riar nó a leachtú nó
 riaradh ghnóthaí an fhéichiúnaí a mhaoirsiú. Tá liosta de na daoine agus
 comhlachtaí sin in Iarscríbhinn C,
 (ii) i gcás nach bhfuil ceapadh
 leachtaitheora i gceist ná cumhachtaí an fhéichiúnaí a aistriú chuig
 leachtaitheoir, an féichiúnaí atá i seilbh.
 (c)
 ciallaíonn "cúirt" i ngach Airteagal seachas
 in Airteagal 3b(2) an comhlacht breithiúnach nó aon chomhlacht inniúil
 eile de chuid Ballstáit a bhfuil sé de chumhacht aige imeachtaí dócmhainneachta
 a thionscnamh, tionscain den sórt sin a dhearbhú nó cinntí a ghlacadh le linn
 imeachtaí den sórt sin;
 (d)
 Cuimsíonn "breithiúnas lena dtionscnaítear
 imeachtaí dócmhainneachta"
 (i) Cinneadh aon chúirte imeachtaí
 dócmhainneachta a thionscnamh nó tionscain imeachtaí den sórt sin a dhearbhú,
 agus
 (ii) an Cinneadh ó chúirt lena gceaptar
 leachtaitheoir sealadach.
 (e)
 ciallaíonn "am tionscanta imeachtaí" an
 uair a bheidh éifeacht leis an mbreithiúnas lena dtionscnaítear imeachtaí
 dócmhainneachta, bíodh sé ina bhreithiúnas críochnaitheach nó ná bíodh;
 (f)
 Ciallaíonn "an Ballstát ina bhfuil na
 sócmhainní suite":
 (i) i gcás maoine inláimhsithe: an Ballstát
 ina bhfuil an mhaoin suite laistigh dá chríoch,
 (ii) i gcás maoine agus cearta is gá don
 úinéir nó don té atá ina dteideal iad a iontráil i gclár poiblí, an Ballstát a
 choinnítear an clár faoina údarás,
 (iii) i gcás scaireanna cláraithe i
 gcuideachtaí: an Ballstát ina bhfuil a oifig chláraithe ag an gcuideachta a
 d'eisigh na scaireanna laistigh dá chríoch,
 (iv) i gcás ionstraimí airgeadais, a bhfuil
 iontrálacha i gclár nó i gcuntas arna gcoinneáil ag idirghabhálaí nó ar a shon
 ("urrúis i gcuntais reatha") ina bhfianaise ar an teidlíocht, an
 Ballstát ina gcoinnítear an clár nó an gcuntas ina ndéantar na hiontrálacha,
 (v) airgid atá á choinneáil i gcuntais le
 hinstitiúid chreidmheasa: an Ballstát atá luaite ar IBAN an chuntais,
 (vi) i gcás éileamh i gcoinne tríú páirtithe
 seachas iad siúd a bhaineann le sócmhainní dá dtagraítear i bhfomhír (v), an
 Ballstát ina bhfuil lárionad príomhleasa an tríú páirtí a gceanglaítear air na
 héilimh a chomhlíonadh laistigh dá chríoch, arna chinneadh in Airteagal 3(1);
 (g)
 ciallaíonn "bunaíocht" aon áit
 oibríochtaí a ndéanann an féichiúnaí gníomhaíocht eacnamaíoch nach bhfuil
 neamhbhuan le modhanna agus sócmhainní daonna;
 (h)
 ciallaíonn "creidiúnaithe áitiúla" na
 creidiúnaithe ar eascair a n‐éilimh i gcoinne an fhéichiúnaí ó oibriú
 bunaíochta atá suite i mBallstát nach é an Ballstát ina bhfuil lárionad
 príomhleasa an fhéichiúnaí lonnaithe;
 (i)
 ciallaíonn "grúpa cuideachtaí" roinnt
 cuideachtaí atá comhdhéanta de mháthairchuideachta agus fochuideachtaí;
 (j)
 ciallaíonn "máthairchuideachta"
 cuideachta:
 (i) ag a bhfuil tromlach de chearta vótála
 na scairshealbhóirí nó na gcomhaltaí i gcuideachta eile
 ("fochuideachta"); nó
 (ii) atá ina scairshealbhóir nó ina
 chomhalta den fhochuideachta agus an ceart aige:
 (aa) tromlach de chomhaltaí chomhlacht
 riaracháin, bainistíochta nó maoirseachta na fochuideachta sin a cheapadh nó a
 chur as oifig; nó
 (bb) tionchar ceannasach a imirt ar an
 bhfochuideachta de bhun conartha a rinneadh leis an bhfochuideachta sin nó de
 bhun forála ina hairteagail chomhlachais."
 (22)
 In Airteagal 3, cuirtear an méid seo a leanas
 in ionad mhír 1 agus mhír 3:
 "1. Beidh dlínse ag
 cúirteanna an Bhallstáit a bhfuil lárionad príomhleasa féichiúnaí suite
 laistigh dá chríoch imeachtaí dócmhainneachta ("príomhimeachtaí") a
 thionscnamh. Is é an áit a riarann an féichiúnaí a leasanna ar bhonn rialta
 agus atá infhionnta ag tríú páirtithe an áit a mbeidh ina lárionad príomhleasa.
 I gcás cuideachta nó duine dhlítheanaigh,
 toimhdeofar gurb é an lárionad príomhleasa an oifig chláraithe mura bhfuil aon
 fhianaise ar mhalairt ann.
 I gcás duine aonair a bhfuil gnó neamhspleách nó
 gníomhaíocht ghairmiúil ar bun aige, is é príomháit ghnó an duine aonair a
 bheidh sa lárionad príomhleasa; i gcás aon duine aonair eile, beidh an áit ina
 bhfuil gnáthchónaí ar an duine aonair ina lárionad príomhleasa.
 3. I gcás inar tionscnaíodh
 imeachtaí dócmhainneachta i gcomhréir le mír 1, is imeachtaí tánaisteacha a
 bheidh in aon imeachtaí a thionscnófar ina dhiaidh sin i gcomhréir le mír 2. I
 gcás den sórt sin, is é dáta tionscanta na bpríomhimeachtaí a bheidh sa dáta
 ábhartha maidir le measúnú a dhéanamh ar cé acu atá bunaíocht ag an
 bhféichiúnaí laistigh de chríoch Bhallstát eile nó nach bhfuil."
 (23)
 Cuirtear Airteagal 3a agus Airteagal 3b
 seo a leanas isteach:
 "Airteagal 3a
 Dlínse maidir le caingne gaolmhara
 1. Beidh dlínse ag na cúirteanna
 sa Bhallstát ar tionscnaíodh imeachtaí dócmhainneachta laistigh dá chríoch i
 gcomhréir le hAirteagal 3 maidir le haon chaingean a thagann díreach ó na
 himeachtaí dócmhainneachta agus a bhfuil dlúthbhaint aici leo.
 2. I gcás ina bhfuil baint ag an
 gcaingean dá dtagraítear i mír 1 le caingean in ábhair shibhialta agus
 thráchtála i gcoinne an chosantóra chéanna, féadfaidh an leachtaitheoir an dá
 chaingean a thionscnamh i gcúirteanna an Bhallstáit a bhfuil sainchónaí ar an
 gcosantóir laistigh dá chríoch, nó, i gcás ina dtionscnaítear an caingean i
 gcoinne roinnt cosantóirí, i gcúirteanna an Bhallstáit a bhfuil sainchónaí ar
 aon cheann de na cosantóirí laistigh dá chríoch, ar an gcoinníoll go bhfuil
 dlínse ag an gcúirt sin de bhun rialacha an Rialacháin (CE) Uimh. 44/2001.
 3. Chun críche an Airteagail seo, meastar caingne a
 bheith gaolmhar má bhíonn baint chomh dlúth sin acu le chéile go bhfuil sé
 fóirsteanach iad a éisteacht agus breith a thabhairt orthu i dteannta a chéile
 chun an baol a sheachaint go dtabharfaí breithiúnais bunoscionn le chéile dá
 mbeadh imeachtaí ar leithligh ann.
 Airteagal 3b
 Fíorú ar dhlínse; ceart chun athbhreithnithe bhreithiúnaigh
 1. Déanfaidh cúirt a n‐iarrtar
 uirthi imeachtaí dócmhainneachta a thionscnamh fíorú ex officio an
 bhfuil dlínse aici de bhun Airteagal 3 nó nach bhfuil. Sa bhreithiúnas
 lena dtionscnaítear imeachtaí dócmhainneachta sonrófar na forais ar a bhfuil
 dlínse na cúirte bunaithe agus, go háirithe, sonrófar cé acu ar Airteagal 3(1)
 nó ar Airteagal 3(2) atá an dlínse bunaithe.
 2. I gcás ina dtionscnaítear
 imeachtaí dócmhainneachta i gcomhréir leis an dlí náisiúnta gan Cinneadh cúirte,
 fíoróidh an leachtaitheoir a cheaptar in imeachtaí den sórt sin an bhfuil
 dlínse de bhun Airteagal 3 ag an mBallstát ina bhfuil na himeachtaí ar
 feitheamh nó nach bhfuil. Nuair is amhlaidh an cás, sonróidh an leachtaitheoir
 na forais ar a bhfuil an dlínse bunaithe agus, go háirithe, cé acu ar Airteagal 3(1)
 nó ar Airteagal 3(2) atá an sí bunaithe.
 3. Aon chreidiúnaí nó aon
 pháirtí leasmhar a bhfuil gnáthchónaí nó sainchónaí air i mBallstát nach é an
 Ballstát inar tionscnaíodh na himeachtaí é, beidh sé de cheart aige agóid a
 dhéanamh i gcoinne an chinnidh na príomhimeachtaí a thionscnamh. Déanfaidh
 cúirt tionscanta na bpríomhimeachtaí nó an leachtaitheoir na creidiúnaithe sin
 a chur ar an eolas faoin gCinneadh in am trátha le go mbeidh siad in ann
 agóid a dhéanamh ina choinne.
 (24)
 Cuirtear an méid seo a leanas in ionad phointe (m)
 d'Airteagal 4 (2):
 (m) na rialacha a bhaineann le neamhniú, in‐neamhnitheacht
 nó neamh‐in‐fhorghníomhacht na ngníomhartha dlíthiúla, a dhéanfadh
 dochar do na creidiúnaithe i gcoitinne."
 (25)
 Cuirtear Airteagal 6a seo a leanas isteach:
 "Airteagal 6a
 Comhaontuithe glanluachála
 Rialófar comhaontuithe glanluachála le dlí an
 chonartha lena rialaítear comhaontuithe den sórt sin, agus leis sin
 amháin."
 (26)
 Cuirtear Airteagal 10a seo a leanas isteach:
 "Airteagal 10a
 Ceanglais formheasa faoin dlí
 áitiúil
 I gcás ina bhfuil foráil i ndlí an Bhallstáit lena
 rialaítear éifeachtaí imeachtaí dócmhainneachta ar na conarthaí dá dtagraítear
 in Airteagal 8 agus in Airteagal 10 nach féidir conradh a
 fhoirceannadh ná a mhodhnú ach amháin le formheas chúirt tionscanta na n‐imeachtaí
 dócmhainneachta ach nár tionscnaíodh aon imeachtaí dócmhainneachta sa Bhallstát
 sin, beidh cúirt tionscanta na n‐imeachtaí dócmhainneachta inniúil ar
 fhoirceannadh nó modhnú na gconarthaí sin a fhormheas."
 (27)
 Cuirfear an méid a leanas in ionad Airteagal 15:
 "Airteagal 15
 Iarmhairtí imeachtaí
 dócmhainneachta ar chásanna nó ar imeachtaí eadrána atá ar feitheamh
 Déanfar iarmhairtí imeachtaí dócmhainneachta
 ar chás nó ar imeachta eadrána atá ar feitheamh a bhaineann le sócmhainn nó le
 ceart a dífheistíodh ón bhféichiúnaí a rialú le dlí an Bhallstáit ina bhfuil an
 cás sin ar feitheamh nó ina bhfuil na himeachtaí eadrána ina suí, agus leis an
 dlí sin amháin."
 (28)
 Leasaítear Airteagal 18 mar seo a leanas:
 (a)
 Cuirtear an méid seo a leanas in ionad Airteagal 18(1):
 1. An leachtaitheoir arna
 cheapadh ag cúirt a bhfuil dlínse aici de bhun Airteagal 3(1), féadfaidh
 sé na cumhachtaí go léir a thugtar dó faoi dhlí an Stáit inar tionscnaíodh na
 himeachtaí a fheidhmiú i mBallstát eile, ar chuntar nár tionscnaíodh aon
 imeachtaí dócmhainneachta eile ansin agus nár tógadh aon bheart caomhnaithe dá
 mhalairt sa Bhallstát sin de bhun iarraidh ar imeachtaí dócmhainneachta a
 thionscnamh sa Stát sin. Faoi réir Airteagal 5 agus Airteagal 7,
 féadfaidh sé go háirithe sócmhainní an fhéichiúnaí a thógáil amach as críoch an
 Bhallstáit ina bhfuil siad suite. Féadfaidh sé gealltanas a thabhairt freisin
 go n‐urramófar sna príomhimeachtaí na cearta dáilte agus tosaíochta a
 bheadh ag creidiúnaithe áitiúla dá dtionscnófaí imeachtaí tánaisteacha. Beidh
 gealltanas den sórt sin faoi réir ceanglas foirme an Stáit inar tionscnaíodh na
 príomhimeachtaí, más ann díobh, agus in‐fhorghníomhaithe agus
 ceangailteach ar an eastát."
 (b)
 I mír 3, cuirtear an méid seo a leanas in ionad na
 habairte deiridh:
 "Ní fhéadfaidh bearta comhéigneacha a bheith
 ar cheann de na cumhachtaí sin, ach amháin má ordaíonn cúirt sin, ná an ceart
 breith a thabhairt i leith imeachtaí dlíthiúla nó díospóidí."
 (29)
 Cuirtear Airteagal 20a, Airteagal 20b, Airteagal 20c
 agus Airteagal 20d seo a leanas isteach:
 "Airteagal 20a
 Cláir dhócmhainneachta a
 bhunú
 Bunóidh agus coinneoidh Ballstát clár amháin nó
 roinnt clár ar a gcríoch ina gcuirfear an fhaisnéis seo a leanas ar fáil don
 phobal ar an idirlíon saor in aisce ("cláir dhócmhainneachta"):
 (a)
 dáta tionscanta imeachtaí dócmhainneachta;
 (b)
 an chúirt a thionscnaigh imeachtaí dócmhainneachta
 agus uimhir thagartha an cháis, más ann di;
 (c)
 an cineál imeachtaí dócmhainneachta a thionscnaíodh;
 (d)
 ainm agus seoladh an fhéichiúnaí;
 (e)
 ainm agus seoladh an leachtaitheora a ceapadh sna
 himeachtaí, más ann dó;
 (f)
 an teorainn ama maidir le héilimh a thaisceadh;
 (g)
 an Cinneadh lenar tionscnaíodh imeachtaí
 dócmhainneachta;
 (h)
 an Cinneadh lenar ceapadh an leachtaitheoir,
 murab ionann é agus an Cinneadh dá dtagraítear i bpointe (g) den mhír seo;
 (i)
 dáta clabhsúir na bpríomhimeachtaí.
 Airteagal 20b
 Cláir dhócmhainneachta a
 idirnascadh
 1. Bunóidh an Coimisiún córas
 díláraithe chun na cláir dhócmhainneachta a idirnascadh trí bhíthin gníomh cur
 chun feidhme. Is éard a bheidh sa chóras sin na cláir dhóchmainneachta agus an
 Tairseach Eorpach don Cheartas, a bheidh ina bpointe rochtana leictreonach
 lárnach don phobal ar fhaisnéis an chórais. Chun an fhaisnéis dá dtagraítear in
 Airteagal 20a a chur ar fáil beidh seirbhís cuardaigh ag an gcóras i
 dteangacha oifigiúla uile an Aontais.
 2. Trí bhíthin gnímh cur chun
 feidhme i gcomhréir leis an nós imeachta dá dtagraítear in Airteagal 45b
 (3), glacfaidh an Coimisiún na nithe seo a leanas roimh ......[36 mí tar éis
 theacht i bhfeidhm an Rialacháin].
 –
 an tsonraíocht theicniúil lena sainítear na
 modhanna leictreonacha cumarsáide agus malartaithe faisnéis ar bhonn na
 sonraíochta comhéadain seanbhunaithe do chóras idirnasctha na gclár dócmhainneachta;
 –
 na bearta teicniúla a áirithíonn na híoschaighdeáin
 slándála TF maidir le faisnéis a chur in iúl agus a dháileadh laistigh de
 chóras idirnasctha na gclár dócmhainneachta;
 –
 íoschritéir don tseirbhís chuardaigh a chuireann an
 Tairseach Eorpach don Cheartas ar fáil, bunaithe ar an bhfaisnéis atá leagtha
 amach in Airteagal 20a;
 –
 íoschritéir maidir le torthaí cuardach den sórt sin
 a chur i láthair, bunaithe ar an bhfaisnéis atá leagtha amach in Airteagal 20a;
 –
 na modheolaíochtaí agus na dálaí teicniúla a
 bhaineann le hinfhaighteacht seirbhísí a chuirtear ar fáil faoin gcóras
 idirnasctha; agus
 –
 gluais ina bhfuil míniú bunúsach ar na nósanna
 dócmhainneachta náisiúnta atá sa liosta in Iarscríbhinn A.
 Airteagal 20c
 Costais na cláir
 dhócmhainneachta a bhunú agus a idirnascadh
 1. Is ó bhuiséad ginearálta an
 Aontais a mhaoineofar bunú agus forbairt chóras idirnasctha na gclár
 dóchmhainneachta amach anseo.
 2. Seasfaidh gach Ballstát na
 costais a bhaineann lena chlár dócmhainneachta náisiúnta a choigeartú chun go
 mbeidh sé idir-inoibritheach leis an Tairseach Eorpach don Cheartas, chomh
 maith leis na costais a bhaineann leis an gclár sin a riar, a oibriú agus a
 choinneáil ar bun.
 Airteagal 20d
 Clárú imeachtaí
 dócmhainneachta
 I gcás ina dtionscnaítear príomhimeachtaí nó
 imeachtaí tánaisteacha i ndáil le cuideachta nó duine dlítheanach nó duine
 aonair a bhfuil gnó neamhspleách nó gníomhaíocht ghairmiúil ar bun aige,
 áiritheoidh an chúirt a thionscnóidh na himeachtaí dócmhainneachta go
 bhfoilseofar an fhaisnéis dá dtagraítear in Airteagal 20a láithreach i
 gclár dócmhainneachta an Stáit tionscanta."
 (30)
 cuirtear an méid seo a leanas in ionad Airteagal 21
 agus Airteagal 22:
 "Airteagal 21
 Foilsiú i mBallstát eile
 1. Go dtí go mbunófar córas
 idirnasctha na gclár dócmhainneachta dá dtagraítear in Airteagal 20b,
 iarrfaidh an leachtaitheoir go bhfoilseofar an fógra faoin mbreithiúnas lenar
 tionscnaíodh na himeachtaí dócmhainneachta agus, nuair is iomchuí, an Cinneadh lenar
 ceapadh é, in aon Bhallstát eile ina bhfuil bunaíocht an fhéichiúnaí lonnaithe
 i gcomhréir leis na nósanna imeachta maidir le foilsiú dá bhforáiltear sa Stát
 sin. Sonrófar san fhoilsiú sin an leachtaitheoir atá ceaptha agus cé acú an
 riail maidir le dlínse de bhun Airteagal 3(1) nó de bhun Airteagal 3(2)
 atá á cur i bhfeidhm.
 2. Féadfaidh an leachtaitheoir a
 iarraidh go bhfoilseofar an fhaisnéis dá dtagraítear sa chéad mhír den Airteagal seo
 in aon Bhallstát eile ina bhfuil sócmhainní nó creidiúnaithe an fhéichiúnaí
 lonnaithe i gcomhréir leis an nós imeachta dá bhforáiltear sa Stát sin."
 (31)
 Cuirtear an méid seo a leanas in ionad Airteagal 22:
 "Airteagal 22
 Clárú i gcláir phoiblí de
 chuid Ballstáit eile
 Go dtí go mbunófar córas idirnasctha na gclár
 dócmhainneachta dá dtagraítear in Airteagal 20b, iarrfaidh an leachtaitheoir
 go bhfoilseofar na cinntí dá dtagraítear in Airteagal 21 i gclár talún, i
 gclár na gceirdeanna nó in aon chlár poiblí eile de chuid aon Bhallstáit eile
 ina bhfuil bunaíocht an fhéichiúnaí lonnaithe agus inar iontráladh an
 bhunaíocht sin i gclár poiblí de chuid an Bhallstáit sin. Féadfaidh an
 leachtaitheoir a iarraidh go ndéanfar foilsiú den sórt sin in aon Bhallstát
 eile."
 (32)
 Cuirtear an méid seo a leanas in ionad Airteagal 25:
 "Airteagal 25
 Aitheantas agus in‐fhorghníomhú
 breithiúnas eile
 1. Aithneofar breithiúnais a
 thugann cúirt a bhfuil a breithiúnas maidir le himeachtaí a thionscnamh
 aitheanta i gcomhréir le hAirteagal 16 agus a bhaineann le cúrsa agus
 clabhsúr imeachtaí dócmhainneachta, agus aithneofar freisin gan aon
 fhoirmiúlachtaí breise comhshocraíochtaí ar thug an chúirt sin formheas ina
 leith. Déanfar breithiúnais den sórt sin a fhorghníomhú i gcomhréir le hAirteagal 32
 go hAirteagal 56, seachas Airteagal 34(2), de Rialachán (CE) Uimh. 44/2001.
 Beidh feidhm ag an gcéad fhomhír freisin maidir le
 breithiúnais a thagann díreach ó na himeachtaí dócmhainneachta agus a bhfuil
 dlúthbhaint acu leo, fiú amháin más cúirt eile a thug na breithiúnais sin.
 Beidh feidhm ag an gcéad fhomhír freisin maidir le
 breithiúnais a bhaineann le bearta caomhnaithe a rinneadh tar éis an iarraidh
 ar imeachtaí dócmhainneachta a thionscnamh nó i ndáil léi.
 2. Déanfar aitheantas agus
 forghníomhú bhreithiúnas nach iad na breithiúnais dá dtagraítear i mír 1 den
 Rialachán a rialú leis an Rialachán dá dtagraítear i mír 1 ar choinníoll go
 bhfuil an Rialachán sin infheidhme."
 (33)
 Cuirtear an méid seo a leanas in ionad Airteagal 27:
 "Airteagal 27
 Imeachtaí a thionscnamh
 I gcás inar thionscain cúirt príomhimeachtaí agus
 gur aithníodh iad i mBallstát eile, féadfaidh cúirt de chuid Ballstáit eile a
 bhfuil dlínse aici de bhun Airteagal 3(2) imeachtaí tánaisteacha
 dócmhainneachta a thionscnamh i gcomhréir leis na forálacha atá leagtha amach
 sa Chaibidil seo. Beidh iarmhairtí na n‐imeachtaí tánaisteacha srianta do
 shócmhainní an fhéichiúnaí atá suite laistigh de chríoch an Bhallstáit inar
 tionscnaíodh na himeachtaí sin."
 (34)
 Cuirtear Airteagal 29a seo a leanas isteach:
 "Airteagal 29a
 Cinneadh maidir le
 himeachtaí tánaisteacha a thionscnamh
 1. Déanfaidh cúirt a n‐iarrtar
 uirthi imeachtaí tánaisteacha a thionscnamh fógra a thabhairt láithreach don
 leachtaitheoir sna príomhimeachtaí agus tabharfaidh sí deis éisteachta leis i
 leith an iarrata.
 2. Ar iarraidh ón leachtaitheoir
 sna príomhimeachtaí, cuirfidh an chúirt dá dtagraítear i mír 1 an Cinneadh imeachtaí
 tánaisteacha a thionscnamh nó gan iad a thionscnamh ar athló mura bhfuil sé
 riachtanach na himeachtaí sin a thionscnamh chun leasanna na gcreidiúnaithe
 áitiúla a chosaint, go háirithe más rud é gur thug an leachtaitheoir sna
 príomhimeachtaí an gealltanas dá dtagraítear in Airteagal 18(1) agus go
 gcomhlíonann sé téarmaí an ghealltanais sin.
 3. Agus Cinneadh á dhéanamh
 cé acu a thionscnófar imeachtaí tánaisteacha nó nach dtionscnófar, tionscnóidh
 an chúirt dá dtagraítear i mír 1 na cineálacha imeachtaí is oiriúnaí faoina dlí
 náisiúnta, ag cur leasanna na gcreidiúnaithe áitiúla san áireamh di, beag beann
 ar aon choinníoll a bhaineann le sócmhainneacht an fhéichiúnaí a bheith nó gan
 a bheith á chomhlíonadh.
 4. Tabharfar fógra don
 leachtaitheoir sna príomhimeachtaí faoin gCinneadh imeachtaí tánaisteacha
 a thionscnamh agus beidh sé de cheart aige agóid a dhéanamh i gcoinne an
 chinnidh sin."
 (35)
 Cuirtear an méid seo a leanas in ionad Airteagal 31:
 "Airteagal 31
 Comhar agus cumarsáid idir
 leachtaitheoirí
 1. Rachaidh an leachtaitheoir
 sna príomhimeachtaí agus leachtaitheoirí sna himeachtaí tánaisteacha i mbun
 comhair le chéile a mhéid atá comhar den sórt sin ag teacht leis na rialacha is
 infheidhme i ngach ceann de na himeachtaí. Féadfaidh comhar den sórt sin a
 bheith i bhfoirm comhaontuithe nó prótacal.
 2. Go háirithe, déanfaidh na
 leachtaitheoirí an méid seo a leanas:
 (a)
 aon fhaisnéis a d'fhéadfadh a bheith ábhartha sna
 himeachtaí eile a chur in iúl dá chéile, go háirithe aon dul chun cinn a
 dhéantar maidir le héilimh a thaisceadh agus a fhíorú agus gach beart a bhfuil
 sé d'aidhm aige an féichiúnaí a tharrtháil nó a athstruchtúrú nó na himeachtaí
 a fhoirceannadh, ar choinníoll go ndéantar socruithe iomchuí chun faisnéis
 rúnda a chosaint;
 (b)
 fiosrú a dhéanamh faoin bhféidearthacht
 athstruchtúrú a dhéanamh ar an bhféichiúnaí agus, más féidir sin, ullmhú agus
 cur chun feidhme plean athstruchtúraithe a chomhordú;
 (c)
 riar réadú nó úsáid shócmhainní agus gnóthaí an
 fhéichiúnaí a chomhordú; tabharfaidh an leachtaitheoir sna himeachtaí
 tánaisteacha deis go luath don leachtaitheoir sna príomhimeachtaí tograí a chur
 isteach maidir le réadú nó úsáid na sócmhainní sna himeachtaí
 tánaisteacha."
 (36)
 Cuirtear Airteagal 31a agus Airteagal 31b
 seo a leanas isteach:
 "Airteagal 31a
 Comhar agus cumarsáid idir
 cúirteanna
 1. D'fhonn comhordú
 príomhimeachtaí agus imeachtaí tánaisteacha a bhaineann le haon fhéichiúnaí
 amháin a éascú, rachaidh cúirt a bhfuil iarratas ar imeachtaí dócmhainneachta a
 thionscnamh ar feitheamh faoina bráid nó a ndearna imeachtaí den sórt sin a
 thionscnamh, rachaidh sí i gcomhar le haon chúirt eile a bhfuil imeachtaí
 dócmhainneachta ar feitheamh faoina bráid nó a ndearna imeachtaí den sórt sin a
 thionscnamh a mhéid atá comhar den sórt sin comhoiriúnach leis na rialacha is
 infheidhme i ngach ceann de na himeachtaí. Chun na críche sin, féadfaidh na
 cúirteanna, más iomchuí, duine nó comhlacht a cheapadh a ghníomhóidh de réir a
 treoracha, más iomchuí.
 2. Féadfaidh na cúirteanna dá
 dtagraítear i mír 1 cumarsáid a dhéanamh le chéile go díreach, nó faisnéis nó
 cúnamh a iarraidh óna chéile go díreach, ar an gcoinníoll go an chumarsáid sin
 saor in aisce agus go ndéantar cearta nós imeachta na bpáirtithe sna himeachtaí
 agus rúndacht na faisnéise a urramú.
 3. Féadfaidh comhar a dhéanamh
 ar aon mhodh iomchuí, lena n‐áirítear
 (a)
 faisnéis a chur in iúl le haon mhodh a mheasann an
 chúirt a bheith oiriúnach;
 (b)
 riar agus maoirseacht shócmhainní agus gnóthaí an
 fhéichiúnaí a chomhordú;
 (c)
 stiúr na n‐éisteachtaí a chomhordú;
 (d)
 comhardú maidir le prótacail a fhormheas.
 Airteagal 31b
 Comhar agus cumarsáid idir
 leachtaitheoirí agus cúirteanna
 1. D'fhonn éascaíocht a dhéanamh
 do chomhardú príomhimeachtaí agus imeachtaí tánaisteacha a thionscnaítear i
 leith aon fhéichiúnaí amháin,
 (a)
 rachaidh leachtaitheoir sna príomhimeachtaí i
 gcomhar agus i gcumarsáid le haon chúirt a bhfuil iarratas ar imeachtaí
 tánaisteacha a thionscnamh ar feitheamh faoina bráid nó a ndearna imeachtaí den
 sórt sin a thionscnamh agus
 (b)
 rachaidh leachtaitheoir in imeachtaí dócmhainneachta
 tánaisteacha nó críochacha i gcomhar agus i gcumarsáid leis an gcúirt ina
 bhfuil iarratas ar prhíomhimeachtaí a thionscnamh ar feitheamh faoina bráid nó
 a ndearna imeachtaí den sórt sin a thionscnamh.
 2. Déanfar an comhar dá
 dtagraítear i mír 1 ar aon mhodh is iomchuí lena n‐áirítear na modhanna
 atá leagtha amach in Airteagal 31a (3) a mhéid atá comhar den sórt sin
 comhoiriúnach leis na rialacha is infheidhme i ngach ceann de na himeachtaí.
 (37)
 Leasaítear Airteagal 33 mar seo a leanas:
 (a)
 Cuirtear an méid seo a leanas in ionad an teidil
 "Bac ar
 imeachtaí"
 (b)
 I mír 1 agus i mír 2, cuirtear na focail
 "imeachtaí" in ionad "próiseas leachtaithe".
 (38)
 Cuirtear an méid seo a leanas in ionad Airteagal 34:
 "Airteagal 34
 Clabhsúr a chur ar
 phríomhimeachtaí nó ar imeachtaí tánaisteacha
 1. Má dhúntar na
 príomhimeachtaí, ní chuirfidh sin cosc ar imeachtaí tánaisteacha atá fós
 tionscanta an taca sin leanúint ar aghaidh.
 2. I gcás inar tionscnaíodh
 imeachtaí tánaisteacha a bhaineann le duine dlítheanach sa Bhallstát ina bhfuil
 a oifig chláraithe ag an duine sin agus go bhfuil díscaoileadh an dhuine
 dhlítheanaigh i gceist le dúnadh na n‐imeachtaí sin, ní chuirfidh
 díscaoileadh den sórt sin cosc ar phríomhimeachtaí a tionscnaíodh i mBallstát
 eile leanúint ar aghaidh."
 (39)
 Cuirtear an téarma "réadú" in ionad
 "leachtú" in Airteagal 35.
 (40)
 Cuirtear an méid seo a leanas in ionad Airteagal 37:
 "Airteagal 37
 Imeachtaí a tionscnaíodh níos
 luaithe a thiontú
 Féadfaidh an leachtaitheoir sna príomhimeachtaí
 iarraidh ar an gcúirt sa Bhallstát inar tionscnaíodh imeachtaí tánaisteacha
 ordú a thabhairt le cineál eile imeachtaí dócmhainneachta atá ar fáil faoi dhlí
 an Bhallstáit sin a dhéanamh de na himeachtaí tánaisteacha."
 (41)
 Cuirtear an méid seo a leanas in ionad Airteagal 39:
 "Airteagal 39
 An ceart éilimh a thaisceadh
 Aon chreidiúnaí a bhfuil gnáthchónaí nó
 sainchónaí air i mBallstát nach é an Ballstát inar tionscnaíodh na himeachtaí,
 nó oifig chláraithe aige ann, lena n‐áirítear údaráis chánach agus
 údaráis slándála sóisialta na mBallstát ("creidiúnaí eachtrach"),
 beidh sé de cheart aige éilimh a thaisceadh sna himeachtaí dócmhainneachta le
 haon mhodh cumarsáide, lena n‐áirítear modhanna leictreonacha, a nglactar
 leo faoi dhlí an stáit tionscanta. Ní bheidh uiríoll dlíodóra ná gairmí
 dhlíthiúil eile éigeantach chun éilimh a thaisceadh."
 (42)
 Leasaítear Airteagal 40 mar seo a leanas:
 (a)
 I mír 2, cuirtear an abairt seo a leanas isteach:
 "Beidh cóip den fhoirm éilimh chaighdeánach
 dá dtagraítear in Airteagal 41 nó nasc chuig an suíomh ina bhfuil an
 fhoirm sin foilsithe ar an idirlíon ag gabháil leis an bhfógra freisin."
 (b)
 Cuirtear mír 3 seo a leanas isteach:
 "3. Déanfar an fhaisnéis dá
 dtagraítear san Airteagal seo a sholáthar ag baint úsáide as an bhfoirm
 chaighdeánach um fhógra a thabhairt a bhunófar i gcomhréir leis an nós imeachta
 comhairleach dá dtagraítear in Airteagal 45b(4) agus a fhoilseofar ar an
 Tairseach Eorpach don Cheartas roimh .....[24 mí tar éis theacht i bhfeidhm an
 Rialacháin]. Beidh ar an bhfoirm i dteangacha oifigiúla uile an Aontais an
 ceannteideal "Fógra maidir le himeachtaí dócmhainneachta". Seolfar é
 i dteanga oifigiúil nó i gceann de na teangacha oifigiúla an Stáit inar
 tionscnaíodh na himeachtaí nó i dteanga eile ar thug an Stát sin le fios a
 nglacfadh sé léi i gcomhréir le hAirteagal 41(3) más féidir talamh slán a
 dhéanamh de gur sothuigthe an teanga sin ag na creidiúnaithe eachtracha."
 (43)
 Cuirtear an méid seo a leanas in ionad Airteagal 41:
 "Airteagal 41
 Nós imeachta maidir le
 héilimh a thaisceadh
 1. Aon chreidiúnaí eachtrach a
 is eol a bheith ann, taiscfidh sé a éileamh trí úsáid a bhaint as an bhfoirm
 chaighdeánach um fhógra a thabhairt a bhunófar i gcomhréir leis an nós imeachta
 comhairleach dá dtagraítear in Airteagal 45b(4) agus a fhoilseofar ar an
 Tairseach Eorpach don Cheartas roimh [24 mí tar éis theacht i bhfeidhm an
 Rialacháin]. Beidh ar an bhfoirm i dteangacha oifigiúla uile an Aontais an
 ceannteideal "Taisceadh Éileamh".
 2. San fhoirm chaighdeánach
 éileamh, cuirfidh an creidiúnaí dá dtagraítear i mír 1 an méid seo a leanas in
 iúl
 (a)
 a ainm agus a sheoladh
 (b)
 cineál an éilimh
 (c)
 méid an éilimh agus an dáta a tháinig sé chun cinn
 (d)
 an n‐éilítear aon státas mar chreidiúnaí
 tosaíochta nó nach n‐éilítear
 (e)
 an líomhnaítear aon urrús luachmhar nó forchoimeád
 teidil i leith an éilimh nó nach líomhnaítear, agus má líomhnaítear, cad iad na
 sócmhainní a chumhdaíonn an leas urrúis atá á ghairm aige agus
 (f)
 an éilítear aon fhritháireamh nó nach n‐éilítear
 agus an bhfuil an méid atá á éileamh glan ar an bhfritháireamh nó nach bhfuil.
 Beidh cóipeanna de na doiciméid tacaíochta, más
 ann dóibh, ag gabháil leis an bhfoirm chaighdeánach éilimh.
 3. Féadfar éilimh a thaisceadh i
 dteanga oifigiúil ar bith an Aontais. D'fhéadfadh sé go n‐iarrfaí ar an
 gcreidiúnaí aistriúchán a sholáthar go teanga oifigiúil nó go ceann de theangacha
 oifigiúla an Stáit inar tionscnaíodh na himeachtaí nó go teanga eile ar ghlac
 an Ballstát sin léi. Luafaidh gach Ballstát teanga oifigiúil amháin ar a laghad
 den Aontas, nach teanga oifigiúil aici féin í, a nglacfaidh sé léi chun críche
 éilimh a thaisceadh.
 4. Taiscfear éilimh laistigh den
 tréimhse a ordaítear faoin dlí sa Stát inar tionscnaíomh na himeachtaí
 dócmhainneachta. I gcás creidiúnaí eachtraigh, ní bheidh an tréimhse sin níos
 lú ná 45 lá tar éis fhoilsiú thionscnamh na n‐imeachtaí i gclár
 dócmhainneachta Stát an tionscanta.
 5. I gcás ina gcuirfidh an
 leachtaitheoir in aghaidh éilimh arna thaisceadh i gcomhréir leis an Airteagal seo,
 tabharfaidh sé deis don chreidiúnaí tuilleadh faisnéise a sholáthar maidir leis
 an éileamh a bheith ann agus maidir le méid an éilimh."
 (44)
 Scriostar Airteagal 42
 (45)
 Cuirtear Caibidil IVa seo a leanas isteach:
 "CAIBIDIL IVa
 DÓCMHAINNEACHT BALL DE GHRÚPA CUIDEACHTAÍ
 Airteagal 42a
 An dualgas ar leachtaitheoirí
 maidir le comhar agus faisnéis a mhalartú idir a chéile
 1. I gcás ina mbaineann
 imeachtaí dócmhainneachta le dhá bhall nó níos mó de ghrúpa cuideachtaí,
 rachaidh leachtaitheoir arna cheapadh in imeachtaí a bhaineann le ball den
 ghrúpa i gcomhar le haon leachtaitheoir eile arna cheapadh in imeachtaí a
 bhaineann le ball eile den ghrúpa céanna a mhéid atá comhar den sórt sin
 oiriúnach chun riaradh éifeachtach na n‐imeachtaí a éascú, a mhéid atá sé
 comhoiriúnach leis na rialacha is infheidhme in imeachtaí den sórt sin agus a
 mhéid nach bhfuil aon choinbhleacht leasa i gceist leis. Féadfaidh comhar den
 sórt sin a bheith i bhfoirm comhaontuithe nó prótacal.
 2. Agus an comhar dá dtagraítear
 i mír 1 ar bun acu, déanfaidh na leachtaitheoirí an méid seo a leanas:
 (a)
 aon fhaisnéis a d'fhéadfadh a bheith ábhartha sna
 himeachtaí eile a chur in iúl dá chéile láithreach, ar choinníoll go ndéanfar
 na socruithe iomchuí chun faisnéis rúnda a chosaint;
 (b)
 fiosrú a dhéanamh faoin bhféidearthacht
 athstruchtúrú a dhéanamh ar an ngrúpa agus, más féidir sin, moladh agus
 caibidliú phlean athstruchtúraithe comhordaithe a chomhordú;
 (c)
 riar agus maoirseacht ghnóthaí na mball den ghrúpa
 atá faoi réir imeachtaí dócmhainneachta a chomhordú;
 Féadfaidh na leachtaitheoirí toiliú le cumhachtaí
 breise a thabhairt don leachtaitheoir arna cheapadh i gceann amháin de na
 himeachtaí i gcás ina bhfuil toiliú den sórt sin ceadaithe sna rialacha is
 infheidhme i leith gach ceann de na himeachtaí.
 Airteagal 42b
 Cumarsáid agus comhar idir
 cúirteanna
 1. I gcás ina mbaineann
 imeachtaí dócmhainneachta le dhá bhall nó níos mó de ghrúpa cuideachtaí,
 rachaidh cúirt a bhfuil iarratas ar imeachtaí a thionscnamh a bhaineann le ball
 den ghrúpa ar feitheamh faoina bráid nó a ndearna imeachtaí den sórt sin a
 thionscnamh, rachaidh sí i gcomhar le haon chúirt eile a bhfuil iarratas ar
 imeachtaí a thionscnamh a bhaineann le ball eile den ghrúpa céanna ar feitheamh
 faoina bráid nó a ndearna imeachtaí den sórt sin a thionscnamh a mhéid atá
 comhar den sórt sin oiriúnach chun riaradh éifeachtach na n‐imeachtaí a
 éascú agus comhoiriúnach leis na rialacha is infheidhme i ngach ceann de na
 himeachtaí. Chun na críche sin, féadfaidh na cúirteanna, más iomchuí, duine nó
 comhlacht a cheapadh a ghníomhóidh de réir a treoracha, más iomchuí.
 2. Féadfaidh na cúirteanna dá
 dtagraítear i mír 1 cumarsáid a dhéanamh le chéile go díreach, nó faisnéis nó
 cúnamh a iarraidh ó chéile go díreach.
 3. Rachfar i mbun comhair ar aon
 mhodh iomchuí, lena n‐áirítear
 (a)
 faisnéis a chur in iúl ar aon mhodh a mheasann an
 chúirt a bheith oiriúnach ar an gcoinníoll go bhfuil an chumarsáid sin saor in
 aisce agus go ndéantar cearta nós imeachta na bpáirtithe sna himeachtaí agus
 rúndacht na faisnéise a urramú;
 (b)
 riar agus maoirseacht shócmhainní agus ghnóthaí
 bhaill an ghrúpa a chomhordú;
 (c)
 stiúr na n‐éisteachtaí a chomhordú;
 (d)
 comhardú maidir le prótacail a fhormheas.
 Airteagal 42c
 Comhar agus cumarsáid idir
 leachtaitheoirí agus cúirteanna
 Aon leachtaitheoir arna cheapadh in imeachtaí
 dócmhainneachta a bhaineann le ball de ghrúpa cuideachtaí, rachaidh sé i mbun
 comhar agus déanfaidh sé cumarsáid le haon chúirt a bhfuil iarraidh ar
 imeachtaí a thionscnamh i ndáil le ball eile den ghrúpa céanna cuideachtaí ar
 feitheamh faoina bráid nó a thionscnaigh imeachtaí den sórt sin a mhéid atá
 comhar den sórt sin oiriúnach chun comhordú na n‐imeachtaí a éascú agus
 atá sé comhoiriúnach do na rialacha is infheidhme maidir leo. Go háirithe,
 féadfaidh an leachtaitheoir faisnéis a iarraidh ón gcúirt sin a bhaineann le
 himeachtaí i ndáil leis an mball eile den ghrúpa nó cúnamh a iarraidh a
 bhaineann leis na himeachtaí ar ceapadh eisean iontu.
 Airteagal 42d
 Cumhachtaí na leachtaitheoirí
 agus bac ar imeachtaí
 1. Beidh sé de cheart ag
 leachtaitheoir arna cheapadh in imeachtaí dócmhainneachta arna dtionscnamh i
 ndáil le ball de ghrúpa cuideachtaí an méid seo a leanas a dhéanamh:
 (a)
 éisteacht a fháil agus a bheith rannpháirteach in
 aon cheann den na himeachtaí arna dtionscnamh i ndáil le haon bhall eile den
 ghrúpa céanna, go háirithe trí fhreastal ar chruinnithe creidiúnaithe;
 (b)
 bac a iarraidh ar imeachtaí arna dtionscnamh i
 ndáil le haon bhall eile den ghrúpa céanna;
 (c)
 plean tarrthála, imshocraíocht nó beart
 inchomparáide a mholadh do gach ball den ghrúpa, nó do chuid acu, ar
 tionscnaíodh imeachtaí dócmhainneachta ina leith agus é a chur isteach in aon
 cheann den na himeachtaí a tionscnaíodh i ndáil le ball eile den ghrúpa céanna
 i gcomhréir leis an dlí is infheidhme sna himeachtaí sin; agus
 (d)
 aon bheart nós imeachta breise a iarraidh faoin dlí
 dá dtagraítear i bpointe (c) a d'fhéadfadh a bheith riachtanach chun tarrtháil
 a éascú, lena n‐áirítear imeachtaí a thiontú.
 2. Cuirfidh an chúirt a
 thionscnaigh na himeachtaí dá dtagraítear i bpointe b) de mhír 1 bac ar na
 himeachtaí ina n‐iomláine nó i bpáirt má chruthaítear go mbeadh bac den
 sórt sin chun leasa na gcreidiúnaithe sna himeachtaí sin. Féadfar bac den sórt
 sin a ordú ar feadh tréimhse suas le trí mhí agus féadfar leanúint ar aghaidh
 leis nó é a athnuachan do tréimhse chomhfhad. Féadfaidh cúirt ordaithe an bhaic
 ceangal a chur ar an leachtaitheoir aon bheart oiriúnach a dhéanamh chun
 leasanna na gcreidiúnaithe sna himeachtaí a chosaint."
 (46)
 Cuirtear Airteagal 44a nua isteach:
 "Airteagal 44a
 Faisnéis faoin dlí náisiúnta
 dócmhainneachta
 1. D'fhonn an fhaisnéis a chur
 ar fáil don phobal, soláthróidh na Ballstáit, laistigh de chreat an Ghréasáin
 Breithiúnaigh Eorpaigh in ábhair shibhialta agus thráchtála a bunaíodh leis an
 gCinneadh 2001/470/CE ón gComhairle[24],
 tuairisc ar an dlí agus na nósanna imeachta dócmhainneachta náisiúnta atá acu,
 go háirithe chomh fada agus go mbaineann siad leis na hábhair sa liosta in Airteagal 4(2).
 2. Tabharfaidh na Ballstáit an
 fhaisnéis sin bord ar bhord leis an aimsir go rialta."
 (47)
 Cuirtear an méid seo a leanas in ionad Airteagal 45:
 "Airteagal 45
 Na hIarscíbhinní a leasú
 1. Tabharfar de chumhacht don
 Choimisiún gníomhartha tarmligthe a ghlacadh chun Iarscríbhinn A agus
 Iarscríbhinn C a leasú i gcomhréir leis an nós imeachta atá leagtha síos san Airteagal seo
 agus in Airteagal 45a.
 2. Chun leasú ar Iarscríbhinn A
 a thruicearú, tabharfaidh na Ballstáit fógra don Choimisiún maidir lena
 rialacha náisiúnta i ndáil le himeachtaí is mian leo a chur le hIarscríbhinn A,
 agus tuairisc ghairid ag gabháil leo. Fíoróidh an Coimisiún an gcomhlíonann na
 rialacha a dtugtar fógra ina leith na coinníollacha atá leagtha amach in Airteagal 1
 agus, má chomhlíontar iad, leasóidh sé Iarscríbhinn A trí bhíthin ghníomh
 tarmligthe."
 (48)
 Cuirtear Airteagal 45a agus Airteagal 45b
 seo a leanas isteach:
 "Airteagal 45a
 An tarmligean a fheidhmiú
 1. Is faoi réir na gcoinníollacha
 atá leagtha síos san Airteagal seo a thugtar an chumhacht don Choimisiún
 gníomhartha tarmligthe a ghlacadh.
 2. Is go ceann tréimhse éiginnte
 amhail ón dáta a dtiocfaidh an Rialachán seo i bhfeidhm a thabharfar tarmligean
 na gcumhachtaí dá dtagraítear in Airteagail 45;
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in Airteagal 45
 a chúlghairm tráth ar bith. Leis an gCinneadh chun cúlghairm a dhéanamh,
 cuirfear deireadh le tarmligean na cumhachta atá sonraithe sa chinneadh sin.
 Gabhfaidh éifeacht leis an lá tar éis fhoilsiú an chinnidh in Iris Oifigiúil an
 Aontais Eorpaigh nó ar dháta is déanaí a shonrófar sa chinneadh sin. Ní
 dhéanfaidh sé difear do bhailíocht aon ghníomhartha tarmligthe atá i bhfeidhm
 cheana.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra do
 Pharlaimint na hEorpa agus don Chomhairle ina leith an tráth céanna.
 5. Tiocfaidh gníomh tarmligthe
 arna ghlacadh de bhun Airteagal 45 i bhfeidhm mura ndéanfaidh Parlaimint
 na hEorpa ná an Chomhairle agóid ina choinne laistigh de thréimhse dhá mhí tar
 éis fógra faoin ngníomh sin a thabhairt do Pharlaimint na hEorpa agus don
 Chomhairle nó más rud é, sula dtéann an tréimhse sin in éag, go gcuireann
 Parlaimint na hEorpa agus an Chomhairle araon in iúl don Choimisiún nach
 ndéanfaidh siad agóid ina choinne. Cuirfear dhá mhí leis an tréimhse sin ar
 thionscnamh ó Pharlaimint na hEorpa nó ón gComhairle.
 Airteagal 45b
 An chumhacht gníomhartha
 tarmligthe a ghlacadh
 1. Tugtar an chumhacht gníomhartha
 tarmligthe a ghlacadh don Choimisiún chun na críocha seo a leanas
 (a)
 foráil a dhéanamh maidir le cláir dhócmhainneachta
 a idirnascadh, dá dtagraítear in Airteagal 20b; agus
 (b)
 na foirmeacha dá dtagraítear in Airteagal 40
 agus in Airteagal 41 a bhunú agus ansin a leasú.
 2. Agus na gníomhartha
 tarmligthe dá dtagraítear i mír 1 á nglacadh nó á leasú aige, beidh coiste de
 réir bhrí Rialachán (AE) Uimh. 182/2011 ó Pharlaimint na hEorpa agus ón
 gComhairle[25]
 de chúnamh ag an gCoimisiún.
 3. I gcás ina ndéanfar tagairt
 don mhír seo, beidh feidhm ag Airteagal 5 de Rialachán 182/2011.
 4. I gcás ina ndéanfar tagairt
 don mhír seo, beidh feidhm ag Airteagal 4 de Rialachán 182/2011."
 (49)
 In Airteagal 46, cuirfear ".....[10 mbliana
 tar éis a theacht i bhfeidhm]]" in ionad an dáta "1 Meitheamh 2012".
 (50)
 Cuirfear an Airteagal 46a seo a leanas
 isteach:
 "Airteagal 46a
 Cosaint sonraí
 1. Cuirfidh na Ballstáit Treoir 95/46/CE
 i bhfeidhm maidir le próiseáil sonraí pearsanta a dhéantar sna Ballstáit de
 bhun an Rialacháin seo.
 2. Beidh feidhm ag Rialachán
 (CE) Uimh. 45/2001 i leith próiseáil sonraí pearsanta arna déanamh ag an
 gCoimisiún de bhun an Rialacháin seo."
 (51)
 Scriostar Iarscríbhinn B.
 Airteagal 2
 Tiocfaidh an Rialachán seo i bhfeidhm an
 fichiú lá tar éis lá a fhoilsithe in Iris Oifigiúil an Aontais Eorpaigh.
 Beidh feidhm aige amhail ó .....[24 mí tar éis
 theacht i bhfeidhm an Rialacháin] cé is moite den fhoráil a bhaineann le
 faisnéis faoin dlí dócmhainneachta náisiúnta (Airteagal 44a); beidh feidhm
 ag an bhforáil sin ó .....[12 mí tar éis a theacht i bhfeidhm].
 Beidh an Rialachán seo ina cheangal go huile
 agus go hiomlán agus beidh sé infheidhme go díreach sna Ballstát i gcomhréir
 leis na Conarthaí.
 Arna dhéanamh sa Strasbourg,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 RÁITEAS AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 Togra
 le haghaidh Rialacháin ó Pharlaimint na hEorpa agus ón gComhairle lena
 leasaítear Rialachán (CE) Uimh. 1346/2000 ón gComhairle maidir le
 himeachtaí dócmhainneachta
 1.2. Réimsí beartais lena
 mbaineann i gcreat ABM/ABB[26]
 Teideal
 33 - Ceartas
 1.3. An cineál togra/tionscnaimh
 ̈ Baineann an
 togra/tionscnamh le beart nua
 ̈ Baineann an
 togra/tionscnamh le beart nua a leanann treoirthionscadal/réamhbheart[27]
 Ø Baineann an togra/tionscnamh le síneadh ar
 bheart atá ann cheana
 ̈ Baineann an
 togra/tionscnamh le beart a atreoraíodh i dtreo birt nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 Forbairt
 ar limistéar an Cheartais, An Ceartas le haghaidh Fáis
 1.4.2. Cuspóirí sonracha agus na
 gníomhaíochtaí ABM/ABB lena mbaineann
 Cuspóir sonrach Uimh. .
 Comhar
 Breithiúnach in ábhair Shibhialta agus Tráchtála
 Gníomhaíochtaí ABM/ABB lena mbaineann
 33
 03
 1.4.3. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Méadú
 ar éifeachtacht agus ar thrédhearcacht na nósanna imeachta dócmhainneachta
 trasteorann
 1.4.4. Táscairí lena léirítear toradh
 agus tionchar
 Sonraigh na táscairí
 lena léirítear an faireachán ar chur chun feidhme an togra/tionscnaimh.
 [...]
 [...]
 1.5. Na forais atá leis an
 togra/tionscnamh
 1.5.1. Na ceanglais is gá a shásamh
 sa ghearrthéarma nó san fhadtéarma
 Leasú
 ar Rialachán 1346/2000 maidir le himeachtaí dócmhainneachta
 1.5.2. Luach breise a bhaineann le
 rannpháirteachas an AE
 [...]
 [...]
 1.5.3. Ceachtanna a foghlaimíodh ó
 thaithí eile dá leithéid san am a chuaigh thart
 [...]
 [...]
 1.5.4. Comhoiriúnacht d'ionstraimí
 ábhartha eile agus sineirgíocht a d'fhéadfadh a bheith ann
 [...]
 [...]
 1.6. Fad agus tionchar airgeadais
 ̈ Togra/tionscnamh a bheidh i bhfeidhm ar
 feadh tréimhse teoranta
 –
 ̈ Togra/tionscnamh a bheidh i bhfeidhm ón [LL/MM]BBBB go dtí an
 [LL/MM]BBBB
 –
 ̈ Tionchar airgeadais ó BBBB go BBBB
 Ø Togra/tionscnamh a bheidh i bhfeidhm
 ar feadh tréimhse neamhtheoranta
 –
 Cur chun feidhme le tréimhse thosaigh ó ghlacadh an
 rialacháin
 –
 agus feidhm iomlán ina dhiaidh sin.
 1.7. Modhanna bainistíochta atá
 beartaithe[28]
 Ø Bainistíocht dhíreach láraithe ag an gCoimisiún
 ̈ Bainistíocht indíreach láraithe trí na cúraimí cur chun feidhme a tharmligean chuig:
 –
 ̈ gníomhaireachtaí feidhmiúcháin
 –
 ̈ comhlachtaí arna mbunú ag na Comhphobail[29]
 –
 ̈ comhlachtaí náisiúnta san earnáil phoiblí/comhlachtaí a bhfuil misean
 de sheirbhís phoiblí acu
 –
 ̈ daoine a bhfuil sé de chúram orthu bearta ar leith a chur chun
 feidhme de bhun Theideal V den Chonradh ar an Aontas Eorpach agus atá
 sainaitheanta sa ghníomh bunaidh ábhartha de réir bhrí Airteagal 49 den
 Rialachán Airgeadais
 ̈ Bainistíocht chomhroinnte leis na Ballstáit
 ̈ Bainistíocht dhíláraithe le tríú tíortha
 ̈ Comhbhainistíocht le
 heagraíochtaí idirnáisiúnta (tabhair sonraí)
 I gcás ina sonraítear
 níos mó ná modh bainistíochta amháin, tabhair sonraí sa roinn "Nótaí"
 le do thoil.
 Nótaí
 Ní bheidh
 tionchar airgeadais ar bhuiséad an AE ach ag idirnascadh na gclár
 dócmhainneachta (an chuid a bhaineann le hidirnascadh lárnach).
 Nascfar na
 cláir dhócmhainneachta ar an dTairseach Eorpach don Cheartas, a fheidhmeoidh
 mar phointe lárnach rochtana leictreonaí poiblí ar fhaisnéis ón gcóras (cf. Airteagal 20b
 den Togra)
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic, agus na coinníollacha.
 [...]
 [...]
 2.2. Córas bainistíochta agus
 rialaithe
 2.2.1. Na rioscaí a aithníodh
 [...]
 [...]
 2.2.2. Modhanna rialaithe atá
 beartaithe
 [...]
 [...]
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 [...]
 [...]
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN ([30]) || ó thíortha CSTE[31] || ó thíortha is iarrthóirí[32] || ó thríú tíortha || de réir bhrí Airteagal 18(1)(aa) den Rialachán Airgeadais
 [3] || [33.0301] [an Clár um Cheartas] || LD || NÍL || NÍL || NÍL || NÍL
 · Línte nua buiséid atá á n‐iarraidh
 In ord cheannteidil agus línte buiséid an chreata
 airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Ceannteideal....................................] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais
 [3] || [XX.YY.YY.YY] [...] || [...] || TÁ/NÍL || TÁ/NÍL || TÁ/NÍL || TÁ/NÍL
 3.2. An tionchar a mheastar a
 bheidh ag an togra/tionscnamh ar chaiteachas
 3.2.1. Achoimre ar an tionchar a
 mheastar a bheidh ag an togra/tionscnamh ar chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || Uimhir || [Ceannteideal ...3...............................................................................]
 AS: JUST || || || Bliain 2014[33] || Bliain 2015 || Bliain 2016 || Bliain 2017 || Blianta 2018, 2019, 2020 || IOMLÁN
  Leithreasaí faoi chomhair oibríochtaí || || || || || || || ||
 33.0301 || Gealltanais || (1) || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || (2) || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Uimhir na líne buiséid || Gealltanais || (1a) || || || || || || || ||
 Íocaíochtaí || (2a) || || || || || || || ||
 Leithreasaí de chineál riaracháin arna maoiniú arna maoiniú ó chlúdach na gclár sonrach[34] || || || || || || || ||
 Uimhir na líne buiséid || || (3) || || || || || || || ||
 IOMLÁN leithreasaí don AS JUST || Gealltanais || =1+1a +3 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || =2+2a +3 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
  IOMLÁN leithreasaí faoi chomhair oibríochtaí || Gealltanais || (4) || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || (5) || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
  IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || || || ||
 IOMLÁN leithreasaí faoi CHEANNTEIDEAL 3 den chreat airgeadais ilbhliantúil || Gealltanais || =4+ 6 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || =5+ 6 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Má tá tionchar ag an togra/tionscnamh ar níos mó ná
 ceannteideal amháin:
  IOMLÁN leithreasaí faoi chomhair oibríochtaí || Gealltanais || (4) || || || || || || || ||
 Íocaíochtaí || (5) || || || || || || || ||
  IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || || || ||
 IOMLÁN leithreasaí faoi CHEANNTEIDIL 1 go 4 den chreat airgeadais ilbhliantúil (Méid tagartha) || Gealltanais || =4+ 6 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || =5+ 6 || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Ceannteideal an chreata airgeadais ilbhliantúil: || 5 || "Caiteachas riaracháin" – níl bainteach
 EUR milliúin (go dtí an 3ú deachúil)
 || || || Bliain N || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 AS: <.......> ||
  Acmhainní daonna || || || || || || || ||
  Caiteachas riaracháin eile || || || || || || || ||
 IOMLÁN AS <.......> || Leithreasaí || || || || || || || ||
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Gealltanais iomlána = Íocaíochatí iomlána) || || || || || || || ||
 EUR milliúin (go dtí an 3ú deachúil)
 || || || Bliain N[35] || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Gealltanais || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 Íocaíochtaí || 150.000 || 150.000 || 200.000 || 200.000 || 250.000 || 250.000 || 300.000 || 1.500.000
 3.2.2. An tionchar a mheastar a
 bheidh ag an togra/tionscnamh ar leithreasuithe faoi chomhair oibríochtaí
 –
 ̈ Ní éilíonn an togra/tionscnamh go n‐úsáidfear leithreasuithe
 faoi chomhair oibríochtaí
 –
 Ø Éilíonn an togra/tionscnamh go n‐úsáidfear leithreasuithe faoi
 chomhair oibríochtaí mar a mhínítear thíos:
 Leithreasuithe faoi chomhair gealltanas in EUR
 milliúin (go dtí an 3ú deachúil)
 Sonraigh cuspóirí agus aschuir ò || || || Bliain N || Bliain N+1 || Bliain N+2 || Bliain N+3 || ... iontráil na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 ASCHUIR
 Saghas aschuir[36] || Costas iomlán Saghas aschuir || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon iomlán na n‐aschur || Costas iomlán
 CUSPÓIR SONRACH Uimh. 1[37] Comhar Breithiúnach in ábhair Shibhialta agus Tráchtála
 - Aschur || Idirnascadh na gclár dócmhainneachta a chothabháil || 214 300 || || 150 000 || || 150 000 || || 200 000 || || 200 000 || || 250 000 || || 250 000 || || 300 000 || || 1 500 000
 - Aschur || || || || || || || || || || || || || || || || || ||
 - Aschur || || || || || || || || || || || || || || || || || ||
 Fo-iomlán chuspóir sonrach Uimh. 1 || || 150 000 || || 150 000 || || 200 000 || || 200 000 || || 250 000 || || 250 000 || || 300 000 || || 1 500 000
 CUSPÓIR SONRACH Uimh. 2... || || || || || || || || || || || || || || || ||
 - Aschur || || || || || || || || || || || || || || || || || ||
 Fo-iomlán chuspóir sonrach Uimh. 2 || || || || || || || || || || || || || || || ||
 COSTAS IOMLÁN || || 150 000 || || 150 000 || || 200 000 || || 200 000 || || 250 000 || || 250 000 || || 300 000 || || 1 500 000
 3.2.3. An tionchar a mheastar a
 bheidh ag an togra/tionscnamh ar leithreasuithe de chineál riaracháin
 3.2.3.1. Achoimre
 –
 Ø Ní éilíonn an togra/tionscnamh go n‐úsáidfear leithreasuithe de
 chineál riaracháin
 3.2.3.2. Na hacmhainní daonna a mheastar
 a bheidh riachtanach
 –
 Ø Ní éilíonn an togra/tionscnamh go n‐úsáidfear acmhainní daonna
 3.2.4. Comhoiriúnacht don chreat
 airgeadais ilbhliantúil reatha
 –
 Ø Tá an togra/an tionscnamh comhoiriúnach leis an gcreat airgeadais
 ilbhliantúil don tréimhse 2014-2020.
 3.2.5. Ranníocaíochtaí ó thríú páirtithe
 –
 ØNí dhéantar foráil sa togra/tionscnamh maidir le cómhaoiniú le tríú
 páirtithe
 3.3. An tionchar a mheastar a
 bheidh ar ioncam
 –
 Ø Ní bheidh tionchar airgeadais ar bith ag an togra ar ioncam.
 [1] Tá
 forbhreathnú ar imeachtaí réamhdhócmhainneachta náisiúnta agus ar imeachtaí
 hibrideacha le fáil i gCuid 2 den tuarascáil ón gCoimisiún dar dáta
 12.12.2012 maidir le measúnú ar Rialachán (CE) Uimh. 1346/2000 ón
 gComhairle maidir le himeachtaí dócmhainneachta.
 [2] Is
 éard is 'Gnóthas leantach' ann coincheap a úsáidtear go príomha sa
 chuntasaíocht a thugann le fios do chuntasóirí ráitis airgeadais a ullmhú ar an
 tuiscint nach bhfuil an gnó ar tí a leachtaithe sa dhá mhí dhéag atá le teacht.
 [3] COM
 (2008)394.25.6.2008.
 [4] COM(2012)
 ......
 [5] Maidir
 le méid na faidhbe seo, féach Cuid 3.4.1 den Tuarascáil ón gCoimisiún ar an
 Measúnú Tionchair atá ag gabháil leis an togra seo.
 [6] http://www.uncitral.org/uncitral/en/uncitral_texts/insolvency/1997Model.html.
 [7] Cás
 C – 396/09, breithiúnas an 20.10.2011.
 [8] Cás
 C – 339/07, breithiúnas an 12.2.2009.
 [9] IO
 L 12, 16.1.2001, lch 1.
 [10] Cás
 C-454/09, breithiúnas an 13.10.2011 (An Coimisiún v. An Iodáil – 'New
 Interline').
 [11] IO
 L 156, 16.6.2012, lch 1.
 [12] COM(2011)759
 final.
 [13] IO C , , Lch. .
 [14] IO C, , lch .
 [15] IO L 160, 30.6.2000, lch 1.
 [16] IO C, , lch.
 [17] IO L 55, 28.2.2011, lch 13.
 [18] IO L 12, 16.1.2001, lch 1.
 [19] IO L 125, 5.5.2001, lch 15.
 [20] IO L 324, 10.12.2007, lch 79.
 [21] IO L 55, 28.2.2011, lch 13.
 [22] IO L 281, 23.11.1995, lch 31.
 [23] IO L 8, 12.1.2001, lch 1.
 [24] IO L 174, 27.6.2001, lch 25.
 [25] IO L 55, 28.2.2011, lch 13.
 [26] ABM:
 Bainistiú de réir gníomhaíochtaí – ABB: Bunú an bhuiséid de réir
 gníomhaíochtaí.
 [27] Mar
 a thagraítear dó in Airteagal 49(6)(a) nó (b) den Rialachán Airgeadais
 [28] Is
 féidir mionsonraí ar na modhanna bainistíochta agus tagairtí don Rialachán
 Airgeadais a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html.
 [29] Dá
 dtagraítear in Airteagal 185 den Rialachán Airgeadais.
 [30] LD
 = Leithreasuithe difreáilte / LN = Leithreasuithe neamhdhifreáilte
 [31] CSTE:
 Comhlachas Saorthrádála na hEorpa.
 [32] Tíortha
 is iarrthóirí agus, nuair is iomchuí, tíortha ó na Balcáin Thiar
 a d'fhéadfadh a bheith ina n‐iarrthóirí.
 [33] Is
 í bliain N an bhliain a gcuirtear tús le cur chun feidhme an togra/tionscnaimh.
 [34] Cúnamh
 agus caiteachas teicniúil agus/nó riaracháin ar mhaithe le cláir agus/nó bearta
 AE (seanlínte "BA"), taighde indíreach, taighde díreach a chur chun
 feidhme.
 [35] Is
 í bliain N an bhliain a gcuirtear tús le cur chun feidhme an togra/tionscnaimh.
 [36] Is
 ionann aschuir agus táirgí agus seirbhísí le soláthar (e.g.: líon na
 malartuithe mac léinn a fhaigheann maoiniú, iomlán km de bhóithre a rinneadh,
 etc.).
 [37] Mar
 a thuairiscítear i Roinn 1.4.2. "Cuspóirí sonracha..."